CELEX: 32018D0119
Language: el
Date: 2017-09-18 00:00:00
Title: Απόφαση (ΕΕ) 2018/119 της Επιτροπής, της 18ης Σεπτεμβρίου 2017, σχετικά με τις κρατικές ενισχύσεις SA.47702 (2017/C) (πρώην 2017/N) — Ηνωμένο Βασίλειο — Εναλλακτική δέσμη μέτρων που θα αντικαταστήσει τη δέσμευση της Royal Bank of Scotland να προβεί σε εκποίηση της επιχείρησης Rainbow [κοινοποιηθείσα υπό τον αριθμό C(2017) 6184] (Κείμενο που παρουσιάζει ενδιαφέρον για τον ΕΟΧ )

31.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 28/49
            
         ΑΠΌΦΑΣΗ (ΕΕ) 2018/119 ΤΗΣ ΕΠΙΤΡΟΠΉΣ
   της 18ης Σεπτεμβρίου 2017
   σχετικά με τις κρατικές ενισχύσεις SA.47702 (2017/C) (πρώην 2017/N) — Ηνωμένο Βασίλειο
   Εναλλακτική δέσμη μέτρων που θα αντικαταστήσει τη δέσμευση της Royal Bank of Scotland να προβεί σε εκποίηση της επιχείρησης Rainbow
   
      
         [κοινοποιηθείσα υπό τον αριθμό C(2017) 6184]
      
   
   (Το κείμενο στην αγγλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62, παράγραφος 1, στοιχείο α),
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερθείσες διατάξεις (1) και έλαβε υπόψη τις εν λόγω παρατηρήσεις,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Με απόφαση της 14ης Δεκεμβρίου 2009 (2) («απόφαση αναδιάρθρωσης»), η Επιτροπή έκρινε συμβατά με την εσωτερική αγορά ορισμένα μέτρα κρατικής ενίσχυσης (3) που χορηγήθηκαν στη Royal Bank of Scotland («RBS»). Η Επιτροπή κατέληξε στο συμπέρασμα αυτό με βάση το σχέδιο αναδιάρθρωσης («σχέδιο αναδιάρθρωσης») και τις δεσμεύσεις («δεσμεύσεις») που εξέδωσε η κυβέρνηση του Ηνωμένου Βασιλείου («αρχές του ΗΒ»).
            
         
               (2)
            
            
               Με απόφαση της 9ης Απριλίου 2014 (4) («τροποποιημένη απόφαση αναδιάρθρωσης»), η Επιτροπή έκρινε ότι ο κοινοποιηθείς τροποποιημένος κατάλογος δεσμεύσεων (5) («τροποποιημένες δεσμεύσεις») δεν συνιστά κρατική ενίσχυση. Οι τροποποιημένες δεσμεύσεις δεν επηρεάζουν επίσης το συμπέρασμα στο οποίο κατέληξε η απόφαση αναδιάρθρωσης ότι οι κρατικές ενισχύσεις που χορηγήθηκαν στην RBS είναι συμβατές με την εσωτερική αγορά βάσει του άρθρου 107 παράγραφος 3 στοιχείο β) της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
         
               (3)
            
            
               Μετά την έκδοση της τροποποιημένης απόφασης αναδιάρθρωσης, οι υπηρεσίες της Επιτροπής, οι αρχές του ΗΒ και η RBS (απευθείας ή μέσω του εντολοδόχου παρακολούθησης που έχει διοριστεί δυνάμει της απόφασης αναδιάρθρωσης) είχαν συχνές ανταλλαγές απόψεων υπό τη μορφή συνεδριάσεων, τηλεφωνικών διασκέψεων και ανταλλαγών μηνυμάτων ηλεκτρονικού ταχυδρομείου και εγγράφων.
            
         
               (4)
            
            
               Στις 17 Φεβρουαρίου 2017, το υπουργείο Οικονομικών του ΗΒ (Her Majesty's Treasury – «HMT») ανήγγειλε δημοσίως ότι θα ζητούσε επίσημη τροποποίηση ώστε να αντικατασταθεί η δέσμευση για εκποίηση της επιχείρησης Rainbow (6) με δέσμη μέτρων που αποσκοπούν στην αύξηση του ανταγωνισμού στον τομέα των ΜΜΕ και της αγοράς τραπεζικής μεσαίου επιπέδου (7) («τομέας των ΜΜΕ και της αγοράς τραπεζικής μεσαίου επιπέδου»).
            
         
               (5)
            
            
               Με επιστολή της 2ας Μαρτίου 2017, οι αρχές του ΗΒ κοινοποίησαν στην Επιτροπή επίσημο αίτημα για αντικατάσταση της δέσμευσης εκποίησης της λεγόμενης επιχείρησης Rainbow, όπως προσδιορίζεται στην απόφαση αναδιάρθρωσης (8) και τροποποιήθηκε στη συνέχεια στην τροποποιημένη απόφαση αναδιάρθρωσης (9).
            
         
               (6)
            
            
               Με επιστολή της 4ης Απριλίου 2017 («απόφαση για την κίνηση της διαδικασίας»), η Επιτροπή ενημέρωσε τις αρχές του ΗΒ ότι αποφάσισε να κινήσει τη διαδικασία του άρθρου 108 παράγραφος 2 της ΣΛΕΕ όσον αφορά αυτό το αίτημα.
            
         
               (7)
            
            
               Στις 5 Μαΐου 2017, η απόφαση για την κίνηση της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης
                   (10). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
            
         
               (8)
            
            
               Στις 8 Μαΐου 2017, οι αρχές του ΗΒ υπέβαλαν την απάντησή τους στην απόφαση για την κίνηση της διαδικασίας.
            
         
               (9)
            
            
               Τον Μάιο και τον Ιούνιο του 2017, η Επιτροπή έλαβε παρατηρήσεις από ενδιαφερόμενα μέρη. Πραγματοποιήθηκαν συνεδριάσεις με ορισμένα ενδιαφερόμενα μέρη προκειμένου να αποσαφηνιστούν οι παρατηρήσεις που ελήφθησαν. Η Επιτροπή παρέσχε στις αρχές του ΗΒ τις παρατηρήσεις που έλαβε από τα ενδιαφερόμενα μέρη.
            
         
               (10)
            
            
               Στις 22 Ιουνίου 2017, οι αρχές του ΗΒ υπέβαλαν την απάντησή τους στις παρατηρήσεις που ελήφθησαν από τα ενδιαφερόμενα μέρη, καθώς και στις παρατηρήσεις που ελήφθησαν στο πλαίσιο διαδικασίας διερεύνησης της αγοράς που πραγματοποίησαν οι ίδιες οι αρχές του ΗΒ (11).
            
         
               (11)
            
            
               Με επιστολή της 28ης Ιουλίου 2017, οι αρχές του ΗΒ απέστειλαν επικαιροποιημένη κοινοποίηση στην Επιτροπή, η οποία αποτελούσε επικαιροποίηση της εναλλακτικής δέσμης μέτρων που είχε προταθεί στην αρχική κοινοποίηση της 2ας Μαρτίου 2017.
            
         2.   ΠΡΟΣΘΕΤΗ ΠΑΡΑΤΗΡΗΣΗ
   
   
               (12)
            
            
               Δεδομένου ότι το Ηνωμένο Βασίλειο γνωστοποίησε στις 29 Μαρτίου 2017 την πρόθεσή του να αποχωρήσει από την Ευρωπαϊκή Ένωση, δυνάμει του άρθρου 50 της Συνθήκης για την Ευρωπαϊκή Ένωση, οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει να παρατείνει την εν λόγω προθεσμία. Κατά συνέπεια, και με την επιφύλαξη τυχόν διατάξεων της συμφωνίας αποχώρησης, η παρούσα απόφαση εφαρμόζεται μόνον έως ότου το Ηνωμένο Βασίλειο παύσει να αποτελεί κράτος μέλος.
            
         3.   ΛΕΠΤΟΜΕΡΗΣ ΠΕΡΙΓΡΑΦΗ ΤΟΥ ΜΕΤΡΟΥ/ΤΗΣ ΕΝΙΣΧΥΣΗΣ
   
   3.1.   Η RBS ΚΑΙ Η ΥΛΟΠΟΙΗΣΗ ΤΟΥ ΣΧΕΔΙΟΥ ΑΝΑΔΙΑΡΘΡΩΣΗΣ ΚΑΙ ΤΟΥ ΤΡΟΠΟΠΟΙΗΜΕΝΟΥ ΣΧΕΔΙΟΥ ΑΝΑΔΙΑΡΘΡΩΣΗΣ
   
   3.1.1.   RBS
   
               (13)
            
            
               Με έδρα το Εδιμβούργο, η RBS (12) είναι ένας από τους μεγαλύτερους ομίλους χρηματοπιστωτικών υπηρεσιών στην Ευρώπη που εξυπηρετεί ιδιώτες, εταιρείες και θεσμικούς πελάτες. Στα τέλη του 2016, είχε συνολικό ισολογισμό 799 δισεκατ. GBP (13) και συνολικά σταθμισμένα ως προς τον κίνδυνο στοιχεία ενεργητικού («RWA») (14) 228 δισεκατ. GBP.
            
         
               (14)
            
            
               Λεπτομερής περιγραφή των μέτρων κρατικής ενίσχυσης υπέρ της RBS παρέχεται στις αιτιολογικές σκέψεις 31 έως 54 της απόφασης αναδιάρθρωσης. Στην τροποποιημένη απόφαση αναδιάρθρωσης (15) αναφερόταν ότι το μόνο μέτρο κεφαλαιακής ενίσχυσης που δεν είχε λήξει ή αποπληρωθεί ακόμη το 2013 ήταν η ανακεφαλαιοποίηση ύψους 45,5 δισεκατ. GBP σε κοινές μετοχές και μετοχές κατηγορίας Β (16), με την οποία σχετιζόταν η μετοχή πρόσβασης σε μερίσματα (Dividend Access Share – «DAS») που έχει στην κατοχή του το κράτος. Η DAS δημιουργήθηκε με στόχο την παροχή ενισχυμένων δικαιωμάτων σε μερίσματα στις αρχές του ΗΒ.
            
         
               (15)
            
            
               Τον Αύγουστο του 2015, οι αρχές του ΗΒ προέβησαν σε πώληση του 5,4 % της τράπεζας (17). Επρόκειτο για την πρώτη πώληση κρατικών μετοχών στον όμιλο RBS. Όλες οι μετοχές κατηγορίας Β μετατράπηκαν σε κοινές μετοχές τον Οκτώβριο του 2015 (18). Όσον αφορά τη DAS, η RBS κατέβαλε στις αρχές του ΗΒ τελικό μέρισμα τον Μάρτιο του 2016 και, στη συνέχεια, η DAS αποσύρθηκε (19). Ως αποτέλεσμα αυτών των ενεργειών, οι αρχές του ΗΒ έχουν επί του παρόντος στην κατοχή τους κοινές μετοχές αξίας 8,4 δισεκατ. στην RBS, οι οποίες αντιπροσωπεύουν το 71,2 % του κεφαλαίου της εταιρείας σε κοινές μετοχές (20).
            
         3.1.2.   ΥΛΟΠΟΊΗΣΗ ΤΩΝ ΔΕΣΜΕΎΣΕΩΝ ΚΑΙ ΤΩΝ ΤΡΟΠΟΠΟΙΗΜΈΝΩΝ ΔΕΣΜΕΎΣΕΩΝ
   
               (16)
            
            
               Η υλοποίηση των δεσμεύσεων εκποίησης και συμπεριφοράς που οδήγησε στην τροποποιημένη απόφαση αναδιάρθρωσης περιγράφεται λεπτομερώς στις αιτιολογικές σκέψεις 12 έως 22 της τροποποιημένης απόφασης αναδιάρθρωσης.
            
         
               (17)
            
            
               Η υλοποίηση των δεσμεύσεων που περιλαμβάνονται στην τροποποιημένη απόφαση αναδιάρθρωσης περιγράφεται στις αιτιολογικές σκέψεις 15 και 16 της απόφασης για την κίνηση της διαδικασίας. Η RBS ολοκλήρωσε αυτές τις εκποιήσεις πριν από τις συμφωνηθείσες προθεσμίες, εξαιρουμένης της δέσμευσης που σχετίζεται με την εκποίηση της επιχείρησης Rainbow.
            
         3.2.   Η ΔΕΣΜΕΥΣΗ ΕΚΠΟΙΗΣΗΣ ΤΗΣ ΕΠΙΧΕΙΡΗΣΗΣ RAINBOW
   
   
               (18)
            
            
               Οι δεσμεύσεις και οι τροποποιημένες δεσμεύσεις περιλάμβαναν την εκποίηση διαφόρων επιχειρήσεων, συμπεριλαμβανομένων της επιχείρησης λιανικής και ΜΜΕ της RBS στην Αγγλία και την Ουαλία και της επιχείρησης λιανικής και ΜΜΕ της NatWest στη Σκωτία, μαζί με τις άμεσες επιχειρήσεις ΜΜΕ και ορισμένους πελάτες μεσαίου επιπέδου (εφεξής «επιχείρηση Rainbow»). Η προθεσμία που προβλεπόταν στην απόφαση αναδιάρθρωσης ήταν η 31η Δεκεμβρίου 2013 και, στην τροποποιημένη απόφαση αναδιάρθρωσης, η προθεσμία παρατάθηκε έως την 31η Δεκεμβρίου 2017.
            
         
               (19)
            
            
               Η Επιτροπή, στο πλαίσιο της αξιολόγησης που διενέργησε για την ενίσχυση υπέρ της RBS στην απόφαση αναδιάρθρωσης, σημείωσε ότι η δέσμευση για την εκποίηση της επιχείρησης Rainbow συνέβαλε στον περιορισμό των στρεβλώσεων του ανταγωνισμού που είχαν δημιουργηθεί εξαιτίας της ενίσχυσης στον τομέα των ΜΜΕ και της αγοράς τραπεζικής μεσαίου επιπέδου στο ΗΒ.
            
         
               (20)
            
            
               Για λεπτομερή περιγραφή της διαδικασίας που ακολούθησαν η RBS και οι αρχές του ΗΒ για την εκποίηση της επιχείρησης Rainbow, καθώς και για τις σχετικές δυσκολίες που αντιμετωπίστηκαν, ανατρέξτε στις αιτιολογικές σκέψεις 19 έως 25 της απόφασης για την κίνηση της διαδικασίας.
            
         
               (21)
            
            
               Με επιστολή της 2ας Μαρτίου 2017, οι αρχές του ΗΒ κοινοποίησαν στην Επιτροπή το αίτημα αντικατάστασης της δέσμευσης για την εκποίηση της επιχείρησης Rainbow με εναλλακτική δέσμη δεσμεύσεων. Με επιστολή της 28ης Ιουλίου 2017, οι αρχές του ΗΒ απέστειλαν τροποποιημένη κοινοποίηση στην Επιτροπή, η οποία αποτελούσε επικαιροποίηση της εναλλακτικής δέσμης μέτρων που προτεινόταν στην αρχική κοινοποίηση.
            
         3.3.   Η ΕΠΙΚΑΙΡΟΠΟΙΗΜΕΝΗ ΕΝΑΛΛΑΚΤΙΚΗ ΔΕΣΜΗ ΜΕΤΡΩΝ ΠΟΥ ΠΡΟΤΕΙΝΑΝ ΟΙ ΑΡΧΕΣ ΤΟΥ ΗΒ
   
   
               (22)
            
            
               Σύμφωνα με τις αρχές του ΗΒ, ο στόχος της προτεινόμενης εναλλακτικής δέσμης μέτρων είναι, δεδομένων των σχετικών δυσκολιών στην εκποίηση της επιχείρησης Rainbow (21), η εύρεση εναλλακτικής λύσης που να είναι τουλάχιστον ισοδύναμη με την αρχική δέσμευση για την εκποίηση της επιχείρησης Rainbow από άποψη εύρους και αντικτύπου, και η οποία επίσης: i) να έχει ταχύτερο αντίκτυπο και, συνεπώς, να μετριάζει αποτελεσματικότερα οποιαδήποτε στρέβλωση του ανταγωνισμού· ii) να λαμβάνει υπόψη τις τρέχουσες συνθήκες της αγοράς και τις ιδιαίτερες ανάγκες των ανταγωνιστικών οντοτήτων («ανταγωνιστικές οντότητες») (22) και άλλων δυνητικών νεοεισερχόμενων επιχειρήσεων στον τομέα των ΜΜΕ και της αγοράς τραπεζικής μεσαίου επιπέδου του ΗΒ· και iii) να μην θέτει σε κίνδυνο τη βιωσιμότητα της RBS.
            
         
               (23)
            
            
               Η επικαιροποιημένη εναλλακτική δέσμη μέτρων περιλαμβάνει φάσμα μέτρων συμπεριφοράς και αποτελείται από δύο στοιχεία:
               
                           α)
                        
                        
                           Το Capability and Innovation Fund (Ταμείο Ικανοτήτων και Καινοτομίας) («μέτρο Α»)· και
                        
                     
                           β)
                        
                        
                           Το Incentivised Switching Scheme (Καθεστώς Κινήτρων για Μεταφορά) («μέτρο B»).
                        
                     
         
               (24)
            
            
               Θα συσταθεί ανεξάρτητος φορέας («ο φορέας») για τη διαχείριση και τον έλεγχο του Capability and Innovation Fund και του Incentivised Switching Scheme (23).
            
         
               (25)
            
            
               Η επικαιροποιημένη εναλλακτική δέσμη μέτρων θα χρηματοδοτηθεί από την RBS. Οι αρχές του ΗΒ εκτιμούν ότι το συνολικό κόστος της δέσμης μέτρων για την RBS θα είναι περίπου [0,5-1,5] δισεκατ. GBP, λαμβανομένων υπόψη του αρχικού κόστους κεφαλαίου και της συνεχούς μείωσης των κερδών της RBS (24).
            
         3.3.1.   ΤΟ CAPABILITY AND INNOVATION FUND («ΜΈΤΡΟ Α»)
   
               (26)
            
            
               Το Capability and Innovation Fund θα έχει μέγεθος 425 εκατ. GBP, τα οποία θα διανεμηθούν σε επιλέξιμες οντότητες με στόχο i) την ανάπτυξη της ικανότητας ανταγωνισμού με την RBS όσον αφορά την παροχή τραπεζικών υπηρεσιών σε ΜΜΕ· και/ή ii) την ανάπτυξη και τη βελτίωση των χρηματοπιστωτικών προϊόντων και υπηρεσιών που τίθενται στη διάθεση ΜΜΕ. Τα επενδυτικά έργα που θα μπορούσαν να επωφεληθούν από τη στήριξη πρέπει να εστιάζονται στους επιτρεπόμενους σκοπούς (25).
            
         
               (27)
            
            
               Το Capability and Innovation Fund θα χωριστεί σε τέσσερα επιμέρους ταμεία και τα κονδύλια θα καθίστανται διαθέσιμα όπως προβλέπεται στον πίνακα 1:
               
                  Πίνακας 1
               
               
                  Επιχορηγήσεις διαθέσιμες για το Capability and Innovation Fund
               
               
                           Επιμέρους ταμείο
                        
                        
                           Σκοπός
                        
                        
                           Διαθέσιμες επιχορηγήσεις
                        
                     
                           
                                       Α.
                                    
                                    
                                       Advanced BCA (26) Capability Pool (Επιμέρους Ταμείο Προηγμένων Ικανοτήτων Εταιρικών Τρεχούμενων Λογαριασμών) (280 εκατ. GBP)
                                    
                                 
                        
                           Διευκόλυνση της ανάπτυξης πιο προηγμένων προσφορών ΕΤΛ και σειρών συμπληρωματικών προϊόντων από τράπεζες με υφιστάμενη και σημαντική ικανότητα ΕΤΛ
                        
                        
                           1 × 120 εκατ. GBP
                           1 × 100 εκατ. GBP
                           1 × 60 εκατ. GBP
                        
                     
                           
                                       B.
                                    
                                    
                                       BCA Capability Development Pool (Επιμέρους Ταμείο Ανάπτυξης Ικανοτήτων ΕΤΛ) (80 εκατ. GBP)
                                    
                                 
                        
                           Διευκόλυνση του εκσυγχρονισμού υφιστάμενων προσφορών ΕΤΛ ή της ανάπτυξης νέων προτάσεων
                        
                        
                           1 × 50 εκατ. GBP
                           2 × 15 εκατ. GBP
                        
                     
                           
                                       Γ.
                                    
                                    
                                       Innovative Lending and Payments Pool (Επιμέρους Ταμείο Καινοτόμου Δανεισμού και Πληρωμών) (40 εκατ. GBP)
                                    
                                 
                        
                           Διευκόλυνση της ανάπτυξης νέων και υφιστάμενων επιχειρήσεων δανεισμού και πληρωμών ΜΜΕ με ιδιαίτερη έμφαση στη διευκόλυνση της ανάπτυξης νέας τεχνολογίας για τις σχετικές αγορές
                        
                        
                           4 × 10 εκατ. GBP
                        
                     
                           
                                       Δ.
                                    
                                    
                                       Business Banking Fintech Innovation Fund (Ταμείο Καινοτομίας Fintech Επιχειρηματικής Τραπεζικής) (25 εκατ. GBP)
                                    
                                 
                        
                           Διευκόλυνση της εμπορικής εκμετάλλευσης της χρηματοοικονομικής τεχνολογίας που αφορά τις ΜΜΕ
                        
                        
                           5 × 5 εκατ. GBP
                        
                     Οι μεγαλύτερες εκταμιεύσεις από το Capability and Innovation Fund θα στοχεύουν σε οντότητες με ισχυρή υφιστάμενη ικανότητα ΕΤΛ. Οι τρεις μεγαλύτερες χρηματοδοτήσεις θα χορηγηθούν σε οντότητες με ισχυρή υφιστάμενη ικανότητα ΕΤΛ, με στόχο την ενίσχυση της ικανότητάς τους να ανταγωνίζονται με την RBS όσον αφορά την παροχή τραπεζικών υπηρεσιών και χρηματοπιστωτικών προϊόντων σε ΜΜΕ. Τα κριτήρια επιλεξιμότητας των διαφορετικών επιμέρους ταμείων περιγράφονται πιο αναλυτικά στις αιτιολογικές σκέψεις 28 έως 31.
            
         
               (28)
            
            
               Κριτήρια επιλεξιμότητας για το επιμέρους ταμείο Α: Το εν λόγω επιμέρους ταμείο θα χρηματοδοτεί οποιαδήποτε οντότητα αποδοχής καταθέσεων:
               
                           α)
                        
                        
                           η οποία έχει προσφορά ΕΤΛ·
                        
                     
                           β)
                        
                        
                           η οποία έχει λάβει έγκριση από την Αρχή Προληπτικής Εποπτείας (Prudential Regulation Authority) του ΗΒ ώστε να λαμβάνει καταθέσεις·
                        
                     
                           γ)
                        
                        
                           της οποίας η τελική μητρική οντότητα ή η ίδια είναι, κατά τον χρόνο της αίτησης, οντότητα με έδρα στο Ηνωμένο Βασίλειο, την Ευρωπαϊκή Ένωση, τον Ευρωπαϊκό Οικονομικό Χώρο ή την Ελβετία και είναι οντότητα αποδοχής καταθέσεων ή χρηματοοικονομική εταιρεία συμμετοχών·
                        
                     
                           δ)
                        
                        
                           η οποία διαθέτει ακαθάριστα στοιχεία ενεργητικού στο Ηνωμένο Βασίλειο που δεν υπερβαίνουν τα 350 δισεκατ. GBP, όπως προκύπτει από τους τελευταίους δημοσιευμένους ενοποιημένους λογαριασμούς της (ή τον ενδιάμεσο ισολογισμό της)·
                        
                     
                           ε)
                        
                        
                           της οποίας τα έσοδα στο Ηνωμένο Βασίλειο αφορούν πρωτίστως την παροχή υπηρεσιών αποδοχής καταθέσεων, χορήγησης δανείων ή πληρωμών σε ιδιώτες και επιχειρήσεις στο Ηνωμένο Βασίλειο· και
                        
                     
                           στ)
                        
                        
                           η οποία έχει εκφράσει την πρόθεσή της να επεκτείνει τις επιχειρηματικές της προσφορές σε ΜΜΕ μέσω της ανάπτυξης νέων προϊόντων, της επέκτασης σε νέες γεωγραφικές αγορές στο Ηνωμένο Βασίλειο ή σε νέα τμήματα της επιχειρηματικής αγοράς και/ή της επένδυσης στα επίπεδα εξυπηρέτησης πελατών της.
                        
                     
         
               (29)
            
            
               Κριτήρια επιλεξιμότητας για το επιμέρους ταμείο Β: Θα ισχύουν τα ίδια κριτήρια επιλεξιμότητας που ορίζονται στην αιτιολογική σκέψη 28 για το επιμέρους ταμείο Α, εξαιρουμένης της απαίτησης η οντότητα να διαθέτει επί του παρόντος προσφορά ΕΤΛ (παρότι πρέπει τουλάχιστον να έχει δηλώσει δημοσίως την πρόθεσή της να δρομολογήσει τη δημιουργία τέτοιας προσφοράς).
            
         
               (30)
            
            
               Κριτήρια επιλεξιμότητας για το επιμέρους ταμείο Γ: Το εν λόγω επιμέρους ταμείο θα χρηματοδοτεί οντότητες του επιμέρους ταμείου Α, οντότητες του επιμέρους ταμείου Β και οποιαδήποτε άλλη οντότητα:
               
                           α)
                        
                        
                           της οποίας η τελική μητρική οντότητα ή η ίδια έχει, κατά τον χρόνο υποβολής της αίτησης, έδρα στο Ηνωμένο Βασίλειο, την Ευρωπαϊκή Ένωση, τον Ευρωπαϊκό Οικονομικό Χώρο ή την Ελβετία·
                        
                     
                           β)
                        
                        
                           το μεγαλύτερο μέρος των εσόδων της οποίας (ή, σε περίπτωση που αυτή η οντότητα είναι μέλος ομίλου, το μεγαλύτερο μέρος των εσόδων του οποίου) προέρχεται από την παροχή χρηματοπιστωτικών υπηρεσιών σε ιδιώτες και επιχειρήσεις· και
                        
                     
                           γ)
                        
                        
                           η οποία προσφέρει, ή έχει εκφράσει την πρόθεσή της να επεκτείνει τις επιχειρηματικές προσφορές της σε υπηρεσίες χορήγησης δανείων ή πληρωμών σε ΜΜΕ στο Ηνωμένο Βασίλειο ή σε διεθνείς υπηρεσίες πληρωμών σε ΜΜΕ.
                        
                     
         
               (31)
            
            
               Κριτήρια επιλεξιμότητας για το επιμέρους ταμείο Δ: Το εν λόγω επιμέρους ταμείο θα χρηματοδοτεί οποιαδήποτε οντότητα:
               
                           α)
                        
                        
                           της οποίας η τελική μητρική οντότητα ή η ίδια έχει, κατά τον χρόνο υποβολής της αίτησης, έδρα στο Ηνωμένο Βασίλειο, την Ευρωπαϊκή Ένωση, τον Ευρωπαϊκό Οικονομικό Χώρο ή την Ελβετία·
                        
                     
                           β)
                        
                        
                           η οποία είτε παρέχει είτε αναπτύσσει χρηματοπιστωτικά προϊόντα ή υπηρεσίες κυρίως για ΜΜΕ στο Ηνωμένο Βασίλειο ή παρέχει προϊόντα ή υπηρεσίες σε ΜΜΕ στο Ηνωμένο Βασίλειο· και
                        
                     
                           γ)
                        
                        
                           η οποία έχει συγκεντρώσει κεφάλαια ύψους τουλάχιστον 1 εκατ. GBP κατά τα τρία έτη που προηγήθηκαν της ημερομηνίας υποβολής του επιχειρηματικού σεναρίου της στον φορέα.
                        
                     
         
               (32)
            
            
               Ο φορέας θα διαχειρίζεται και θα ελέγχει το Capability and Innovation Fund. Ο φορέας είναι σχεδιασμένος έτσι ώστε να είναι ανεξάρτητος τόσο από την RBS όσο και από τις αρχές του ΗΒ και θα διαθέτει τις απαραίτητες εξουσίες για την εκπλήρωση του καθήκοντος διαχείρισης ή μέριμνας για τη διαχείριση των αιτήσεων προς το Capability and Innovation Fund και την παρακολούθηση της χρήσης των κονδυλίων. Θα υπάρχουν τέσσερις ομάδες διασφαλίσεων όσον αφορά την αξιοποίηση των κονδυλίων από τις οντότητες-αποδέκτες, οι οποίες θα καλύπτουν το σύνολο του κύκλου ζωής του ταμείου: i) διασφαλίσεις πριν από την εκταμίευση, ii) συνεχής υποβολή εκθέσεων και παρακολούθηση από τον φορέα, iii) το δικαίωμα ελέγχου του φορέα και iv) το δικαίωμα του φορέα να ανακτά κονδύλια.
            
         
               (33)
            
            
               Η πρώτη ομάδα διασφαλίσεων αφορά το διάστημα πριν από την εκταμίευση. Οι αιτούντες θα πρέπει να υποβάλουν στον φορέα επιχειρηματικό σχέδιο στο οποίο θα ορίζεται, σε εύλογο επίπεδο λεπτομέρειας, ο τρόπος που προτείνει ο αιτών για την αξιοποίηση τυχόν κονδυλίων που θα χορηγηθούν. Ο φορέας πρέπει να εξετάζει κάθε στοιχείο του σχεδίου σύμφωνα με σειρά προκαθορισμένων παραγόντων, καθώς και κατά πόσο το σχέδιο συνάδει με τους επιτρεπόμενους σκοπούς (27).
            
         
               (34)
            
            
               Η δεύτερη ομάδα διασφαλίσεων συνίσταται στη συνεχή υποβολή εκθέσεων και παρακολούθηση από τον φορέα: οι αποδέκτες θα υποβάλλουν έκθεση στον φορέα σε τριμηνιαία βάση για διάστημα 18 μηνών (ο φορέας θα συντάσσει τη δική του ετήσια έκθεση σχετικά με τη διαχείριση του ταμείου). Η έκθεση θα περιέχει λεπτομέρειες σχετικά με τον τρόπο χρήσης της χρηματοδότησης που ελήφθη, συμπεριλαμβανομένου του συνολικού ποσού που δαπανήθηκε κατά τους τρεις τελευταίους μήνες. Στην περίπτωση των οντοτήτων του επιμέρους ταμείου Α, των οντοτήτων του επιμέρους ταμείου Β και των οντοτήτων του επιμέρους ταμείου Γ, η έκθεση θα περιλαμβάνει:
               
                           α)
                        
                        
                           σύντομο απολογισμό των εξελίξεων στον τομέα των ΜΜΕ της οντότητας κατά το προηγούμενο έτος·
                        
                     
                           β)
                        
                        
                           επισκόπηση και ποσοτικοποίηση των επενδύσεων που πραγματοποιήθηκαν στον σχετικό επιχειρηματικό κλάδο κατά τους τρεις τελευταίους μήνες και πώς αυτές οι εξελίξεις σχετίζονται με το επιχειρηματικό της σενάριο·
                        
                     
                           γ)
                        
                        
                           λεπτομέρειες σχετικά με τον όγκο της επιχείρησης ΜΜΕ, συμπεριλαμβανομένων του αριθμού πελατών, του αριθμού ΕΤΛ και των υπολοίπων δανεισμού και καταθέσεων·
                        
                     
                           δ)
                        
                        
                           επιβεβαίωση ότι οι πόροι που αντλήθηκαν από το SME Capability Fund (Ταμείο Ικανοτήτων ΜΜΕ) έχουν χρησιμοποιηθεί για τους επιτρεπόμενους σκοπούς· και
                        
                     
                           ε)
                        
                        
                           άλλα στοιχεία που έχουν συμφωνηθεί μεταξύ του φορέα και της οντότητας-αποδέκτη.
                        
                     
         
               (35)
            
            
               Η τρίτη ομάδα διασφαλίσεων συνίσταται στο δικαίωμα ελέγχου του φορέα: ο φορέας θα διαθέτει τη συμβατική δυνατότητα να διορίζει «ειδικευμένο άτομο» (28) για τη διερεύνηση και τον έλεγχο της χρήσης των κονδυλίων από τους αποδέκτες σε περιπτώσεις όπου ο φορέας ευλόγως αμφιβάλλει ότι ο αποδέκτης αξιοποιούσε ορθά ή πλήρως τα κονδύλια που έλαβε στο πλαίσιο του μέτρου Α.
            
         
               (36)
            
            
               Η τέταρτη ομάδα διασφαλίσεων συνίσταται στο δικαίωμα του φορέα να ανακτά κονδύλια: εάν ο φορέας θεωρεί (είτε έπειτα από έλεγχο είτε υπό άλλες συνθήκες) ότι συντρέχει σοβαρή παραβίαση της συμφωνίας που έχει συναφθεί μεταξύ του φορέα και του αποδέκτη, μπορεί να ζητήσει την ανάκτηση των κονδυλίων που έχουν ήδη εκταμιευτεί προς τον αποδέκτη. Αυτό περιλαμβάνει τυχόν μη χρήση του ποσού της χρηματοδότησης για επιτρεπόμενους σκοπούς ή τυχόν χρήση του ποσού της χρηματοδότησης για απαγορευμένους σκοπούς (29): σε τέτοιες περιπτώσεις, ο φορέας ενδέχεται να απαιτήσει από τον αποδέκτη να αποκαταστήσει την παραβίαση ή να ζητήσει την επιστροφή (πλήρως ή εν μέρει) του ποσού της χρηματοδότησης.
            
         
               (37)
            
            
               Οι διατάξεις που καθορίζουν τη χρήση των κονδυλίων του επιμέρους ταμείου Α, του επιμέρους ταμείου Β και του επιμέρους ταμείου Γ περιλαμβάνουν διατάξεις που ορίζουν ότι:
               
                           α)
                        
                        
                           μια οντότητα χρησιμοποιεί επιχορήγηση για σκοπούς που έχουν τεκμηριωμένη σύνδεση με i) τη βελτίωση των αποτελεσμάτων για τους πελάτες για ΜΜΕ· και/ή ii) την επέκταση της επιχειρηματικής ικανότητας, των προσφορών προϊόντων και/ή των αγορών-στόχων της οντότητας, με στόχο τη βελτίωση των προσφορών της για ΜΜΕ (οι «πρωταρχικές αρχές»).
                        
                     
                           β)
                        
                        
                           μια επιχορήγηση μπορεί να χρησιμοποιηθεί από οντότητα για την κάλυψη των κεφαλαιακών της δαπανών ή των λειτουργικών της εξόδων όσον αφορά τους ακόλουθους σκοπούς («επιτρεπόμενοι σκοποί»):
                           
                                       1)
                                    
                                    
                                       ανάπτυξη συστημάτων και/ή υποδομών που απαιτούνται για την επέκταση είτε i) της τραπεζικής ΜΜΕ στην περίπτωση οντότητας του επιμέρους ταμείου Α ή οντότητας του επιμέρους ταμείου Β είτε ii) των δανειοδοτικών δραστηριοτήτων ΜΜΕ και/ή των δραστηριοτήτων πληρωμών ΜΜΕ στην περίπτωση οντότητας του επιμέρους ταμείου Γ («σχετικές δραστηριότητες»)
                                    
                                 
                                       2)
                                    
                                    
                                       πρόσληψη και πληρωμή εργαζομένων με στόχο την επέκταση και/ή τη διεξαγωγή των σχετικών δραστηριοτήτων·
                                    
                                 
                                       3)
                                    
                                    
                                       εμπορική προώθηση προϊόντων που αφορούν τις σχετικές δραστηριότητες·
                                    
                                 
                                       4)
                                    
                                    
                                       αγορά ή εκμίσθωση εγκαταστάσεων που απαιτούνται για την επέκταση των σχετικών της δραστηριοτήτων· ή
                                    
                                 
                                       5)
                                    
                                    
                                       οποιονδήποτε άλλο σκοπό ο οποίος (κατά τη γνώμη του φορέα) συνάδει με τις πρωταρχικές αρχές.
                                    
                                 
                     
                           γ)
                        
                        
                           Μια επιχορήγηση δεν δύναται να χρησιμοποιηθεί από οντότητα για οποιονδήποτε από τους ακόλουθους απαγορευμένους σκοπούς:
                           
                                       1)
                                    
                                    
                                       επιδότηση προσωρινών περικοπών των τιμών για τραπεζικά προϊόντα και/ή υπηρεσίες·
                                    
                                 
                                       2)
                                    
                                    
                                       εξόφληση οποιασδήποτε απαίτησης·
                                    
                                 
                                       3)
                                    
                                    
                                       απευθείας χορήγηση χρηματοδότησης σε πελάτες·
                                    
                                 
                                       4)
                                    
                                    
                                       κάλυψη κεφαλαιουχικών δαπανών και/ή λειτουργικών εξόδων τα οποία η εταιρεία είχε προγραμματίσει πριν από την ημερομηνία υποβολής της αίτησης και: α) με τα οποία η εταιρεία θα επιβαρυνόταν ανεξάρτητα από τη λήψη οποιουδήποτε ποσού από το Capability and Innovation Fund· ή β) τα οποία είχαν περιληφθεί στο επιχειρηματικό σχέδιο της εταιρείας πριν από την ημερομηνία υποβολής της αίτησης·
                                    
                                 
                                       5)
                                    
                                    
                                       επιστροφή κεφαλαίου με κάθε τρόπο σε υφιστάμενους μετόχους της εταιρείας· ή
                                    
                                 
                                       6)
                                    
                                    
                                       για σκοπό που δεν συνάδει με τις πρωταρχικές αρχές και/ή το επιχειρηματικό της σενάριο.
                                    
                                 
                     
         
               (38)
            
            
               Οι διατάξεις για τον καθορισμό της χρήσης των κεφαλαίων του επιμέρους ταμείου Δ περιλαμβάνουν διατάξεις που ορίζουν ότι:
               
                           α)
                        
                        
                           η οντότητα χρησιμοποιεί επιχορήγηση για τη βελτίωση, τη λειτουργία, την επέκταση και/ή την εμπορική εκμετάλλευση (ή τη στήριξη της ανάπτυξης, της βελτίωσης, της λειτουργίας, της επέκτασης και/ή της εμπορικής εκμετάλλευσης) του προϊόντος ή της υπηρεσίας Fintech (30) και η επιχορήγηση μπορεί να χρησιμοποιηθεί από οντότητα για την κάλυψη των κεφαλαιακών δαπανών και των λειτουργικών εξόδων της όσον αφορά τους ακόλουθους σκοπούς («επιτρεπόμενοι σκοποί»):
                           
                                       1)
                                    
                                    
                                       ανάπτυξη συστημάτων και/ή υποδομών που απαιτούνται για την ανάπτυξη, τη βελτίωση, τη λειτουργία, την επέκταση και/ή την εμπορική εκμετάλλευση του προϊόντος ή της υπηρεσίας Fintech·
                                    
                                 
                                       2)
                                    
                                    
                                       πρόσληψη και πληρωμή εργαζομένων με στόχο την ανάπτυξη, τη βελτίωση, τη χρήση, την επέκταση και/ή την εμπορική εκμετάλλευση του προϊόντος ή της υπηρεσίας Fintech·
                                    
                                 
                                       3)
                                    
                                    
                                       εμπορική προώθηση του προϊόντος ή της υπηρεσίας Fintech· ή
                                    
                                 
                                       4)
                                    
                                    
                                       οποιονδήποτε άλλο σκοπό ο οποίος (κατά τη γνώμη του φορέα) προωθεί την ανάπτυξη, τη βελτίωση, τη λειτουργία, την επέκταση και/ή την εμπορική εκμετάλλευση του προϊόντος ή της υπηρεσίας Fintech.
                                    
                                 
                     
                           β)
                        
                        
                           μια επιχορήγηση δεν δύναται να χρησιμοποιείται από οντότητα για τους ακόλουθους απαγορευμένους σκοπούς:
                           
                                       1)
                                    
                                    
                                       εξόφληση οποιασδήποτε απαίτησης·
                                    
                                 
                                       2)
                                    
                                    
                                       απευθείας χορήγηση χρηματοδότησης σε πελάτες·
                                    
                                 
                                       3)
                                    
                                    
                                       επιστροφή κεφαλαίου με κάθε τρόπο σε υφιστάμενους μετόχους της εταιρείας· ή
                                    
                                 
                                       4)
                                    
                                    
                                       για σκοπό που δεν συνάδει με το επιχειρηματικό της σενάριο.
                                    
                                 
                     
         
               (39)
            
            
               Η διαδικασία της χρηματοδότησης για τις οντότητες των επιμέρους ταμείων Α, Β και Γ θα είναι σταδιακή ώστε οποιεσδήποτε οντότητες δεν καταφέρουν να είναι επιλέξιμες για υποβολή αίτησης για το επιμέρους ταμείο Α να είναι επιλέξιμες για υποβολή αίτησης για χρηματοδότηση από το επιμέρους ταμείο Β και οποιεσδήποτε οντότητες δεν καταφέρουν να είναι επιλέξιμες για υποβολή αίτησης για το επιμέρους ταμείο Β να είναι επιλέξιμες για υποβολή αίτησης για χρηματοδότηση από το επιμέρους ταμείο Γ. Η διαδικασία χρηματοδότησης του επιμέρους ταμείου Δ θα πραγματοποιείται ταυτόχρονα με τη σταδιακή διαδικασία χρηματοδότησης για τα επιμέρους ταμεία Α, Β και Γ.
            
         
               (40)
            
            
               Ο φορέας θα προωθήσει το Capability & Innovation Fund σε οντότητες των επιμέρους ταμείων Α και Δ μόλις αυτό καταστεί ευλόγως εφικτό μετά τη σύνταξη και την υπογραφή του Framework and State Aid Deed (31). Η προώθηση σε οντότητες των επιμέρους ταμείων Β και Γ θα ξεκινήσει 3 και 6 μήνες (αντίστοιχα) μετά την προώθηση του Capability & innovation Fund σε οντότητες του επιμέρους ταμείου Α.
            
         
               (41)
            
            
               Η περίοδος υποβολής αιτήσεων για τα κονδύλια του επιμέρους ταμείου Α θα λήξει εντός 2 μηνών μετά την έναρξη της προώθησης του ταμείου από τον φορέα για πρώτη φορά, ενώ η περίοδος υποβολής αιτήσεων για το επιμέρους ταμείο Β θα λήξει 5 μήνες μετά τη συγκεκριμένη ημερομηνία και η περίοδος για το επιμέρους ταμείο Γ θα λήξει 8 μήνες μετά τη συγκεκριμένη ημερομηνία. Η περίοδος υποβολής αιτήσεων για το επιμέρους ταμείο Δ θα είναι ταυτόχρονη με τις περιόδους υποβολής αιτήσεων για κονδύλια των επιμέρους ταμείων Α-Γ και θα λήξει έως 6 μήνες μετά την έναρξη της προώθησης του ταμείου από τον φορέα για πρώτη φορά.
            
         
               (42)
            
            
               Το ταμείο αναμένεται να σταματήσει να λειτουργεί μετά τη λήξη του Incentivised Switching Scheme (παρότι η λειτουργία του ενδέχεται να παραταθεί σύμφωνα με προκαθορισμένα κριτήρια, ανάλογα με το ποσό των μη διανεμηθέντων κονδυλίων που έχουν απομείνει). Τα δικαιώματα και οι υποχρεώσεις του φορέα όσον αφορά την υποβολή εκθέσεων συνεχίζουν, ωστόσο, να ισχύουν, για τρεις μήνες μετά την καταγγελία της τελευταίας συμφωνίας μεταξύ του φορέα και οποιουδήποτε αποδέκτη που συμμετέχει στο Capability and Innovation Fund.
            
         
               (43)
            
            
               Το κόστος του μέτρου Α για την RBS περιλαμβάνει το αρχικό κόστος κεφαλαίου ύψους 425 εκατ. GBP συν τα λειτουργικά έξοδα του φορέα (32), τα οποία θα καλυφθούν από την RBS.
            
         3.3.2.   INCENTIVISED SWITCHING SCHEME («ΜΈΤΡΟ Β»)
   
               (44)
            
            
               Οι οντότητες που είναι επιλέξιμες να συμμετάσχουν στο Incentivised Switching Scheme («επιλέξιμες οντότητες») είναι οι οντότητες αποδοχής καταθέσεων που πληρούν τα ακόλουθα κριτήρια:
               
                           α)
                        
                        
                           διαθέτουν ή έχουν δηλώσει δημοσίως την πρόθεσή τους να δρομολογήσουν προσφορά εταιρικού τρεχούμενου λογαριασμού·
                        
                     
                           β)
                        
                        
                           πληρούν τα κριτήρια που ορίζονται στις παραγράφους β) έως στ) της αιτιολογικής σκέψης 28 για οντότητα του επιμέρους ταμείου Α· και
                        
                     
                           γ)
                        
                        
                           συμμετέχουν στην υπηρεσία Current Account Switching Service (Υπηρεσία Μεταφοράς Τρέχοντος Λογαριασμού) του ΗΒ (Current Account Switching Service – «CASS») (33).
                        
                     
         
               (45)
            
            
               Το Incentivised Switching Scheme, το οποίο χρηματοδοτείται από την RBS, θα παρέχει χρηματοδότηση στον φορέα για τη διανομή κεφαλαίων σε επιλέξιμες οντότητες, εφόσον ολοκληρώνουν επιτυχώς τη μεταφορά πελατών. Αυτό έχει ως στόχο οι επιλέξιμες οντότητες να μπορέσουν να παράσχουν κίνητρα στους πελάτες τραπεζικής ΜΜΕ της RBS ώστε να τους ενθαρρύνουν να μεταφέρουν τους ΕΤΛ, τους λογαριασμούς καταθέσεων και τα δάνειά τους στις επιλέξιμες οντότητες. Αυτό θα λάβει τη μορφή δέσμευσης από πλευράς της RBS να:
               
                           α)
                        
                        
                           καταβάλει έως 225 εκατ. GBP σε προικοδοτήσεις (δηλαδή χρηματικό κίνητρο) προς επιλέξιμες οντότητες σε σχέση με όσους πελάτες συμφωνούν να μεταφέρουν τους ΕΤΛ τους («προικοδοτήσεις ΕΤΛ»)·
                        
                     
                           β)
                        
                        
                           καταβάλει 50 εκατ. GBP επιπλέον για δάνειο που σχετίζεται με προικοδοτήσεις («προικοδοτήσεις δανείου») για τους πελάτες που μεταφέρουν δανεικό προϊόν μαζί με τον ΕΤΛ τους·
                        
                     
                           γ)
                        
                        
                           δεσμεύσει 75 εκατ. GBP επιπλέον από το κόστος, τα οποία θα είναι διαθέσιμα, μεταξύ άλλων, για τη διευκόλυνση της μεταφοράς (αποζημίωση για τέλη διακοπής που σχετίζονται με τη μεταφορά υπολοίπων δανείων ή άλλο κόστος τρίτων μερών, όπως νομικά έξοδα).
                        
                     
         
               (46)
            
            
               Οι προικοδοτήσεις ΕΤΛ και οι προικοδοτήσεις δανείου θα παράσχουν στις επιλέξιμες οντότητες τη δυνατότητα να χρηματοδοτήσουν ελκυστικές προσφορές τιμών ή άλλα κίνητρα για τους πελάτες της RBS εντός της περιμέτρου της Williams & Glyn («περίμετρος της W&G») (34) και να προσελκύσουν αυτούς τους πελάτες ώστε να πραγματοποιήσουν τη μεταφορά.
            
         
               (47)
            
            
               Οι προικοδοτήσεις ΕΤΛ που καταβάλλονται σε οντότητες-αποδέκτες θα έχουν απότομη διαβάθμιση ώστε οι εν λόγω οντότητες να διαθέτουν επαρκείς πόρους για την παροχή ελκυστικών κινήτρων μεταφοράς τόσο για μικρότερους όσο και για μεγαλύτερους πελάτες ΜΜΕ. Τα ποσά των προικοδοτήσεων ΕΤΛ που προτείνεται να χορηγηθούν κατά την έναρξη του καθεστώτος αναφέρονται στον παρακάτω πίνακα.
               
                  Πίνακας 2
               
               
                  Προτεινόμενα αρχικά ποσά προικοδοτήσεων ΕΤΛ του Incentivised Switching Scheme
               
               
                           Εύρος κύκλου εργασιών του πελάτη ΜΜΕ
                        
                        
                           Ποσό προικοδότησης ΕΤΛ(GBP)
                        
                     
                           < 15 000  GBP
                        
                        
                           750
                        
                     
                           15 000 -100 000  GBP
                        
                        
                           1 000 
                        
                     
                           100 001 -1 000 000  GBP
                        
                        
                           3 000 
                        
                     
                           1 000 001 -1 500 000  GBP
                        
                        
                           6 250 
                        
                     
                           1 500 001 -2 000 000  GBP
                        
                        
                           13 125 
                        
                     
                           2 000 001 -2 500 000  GBP
                        
                        
                           16 875 
                        
                     
                           2 500 001 -7 500 000  GBP
                        
                        
                           25 000 
                        
                     
                           > 7 500 000  GBP
                        
                        
                           50 000 
                        
                     
         
               (48)
            
            
               Οι προικοδοτήσεις δανείου θα παράσχουν στις επιλέξιμες οντότητες τη δυνατότητα να μειώσουν τα επιτόκια που χρεώνονται για δάνεια σε πελάτες, καθιστώντας τις προσφορές τους πιο ανταγωνιστικές και διατηρώντας παράλληλα επαρκείς αποδόσεις κεφαλαίου. Όταν πελάτης μεταφέρει τον κύριο ΕΤΛ του και δανειακό προϊόν από την RBS, ο φορέας θα καταβάλει στην οντότητα-αποδέκτη πρόσθετη προικοδότηση ύψους 2,5 % του υπολοίπου δανείου που προσελκύεται και μεταφέρεται.
            
         
               (49)
            
            
               Η RBS θα στοχεύει στους πελάτες της εντός της περιμέτρου της W&G (που περιλαμβάνει περίπου 200 000 πελάτες τραπεζικής ΜΜΕ), στους οποίους θα παρέχονται πληροφορίες σχετικά με τα οφέλη της μεταφοράς και τις δυνητικές εναλλακτικές ανταγωνιστικές οντότητες τις οποίες ενδέχεται να επιθυμούν να εξετάσουν.
            
         
               (50)
            
            
               Η RBS θα αρχίσει να προωθεί το Incentivised Switching Scheme στους πελάτες περίπου τρεις μήνες μετά την έναρξη υλοποίησης της δέσμης μέτρων και οι προικοδοτήσεις θα είναι διαθέσιμες κατά το δεύτερο τρίμηνο του 2018 (περίπου τρεις μήνες μετά την έναρξη της προώθησης του καθεστώτος από την RBS στους πελάτες της). Η διαδικασία διανομής προικοδοτήσεων για το Incentivised Switching Scheme θα επαναλαμβάνεται ανά τρίμηνο για όσο διάστημα υπάρχουν διαθέσιμες προικοδοτήσεις. Οι προικοδοτήσεις θα παύσουν όταν θα έχουν καταβληθεί 225 εκατ. GBP κατά μέγιστο όσον αφορά προικοδοτήσεις ΕΤΛ ή, σε περίπτωση που αυτό δεν έχει συμβεί νωρίτερα, 18 μήνες μετά την προώθηση του Incentivised Switching Scheme από την RBS [δυνατότητα παράτασης έως και 12 μήνες, βλέπε αιτιολογική σκέψη 51 στοιχείο δ)].
            
         
               (51)
            
            
               Ο φορέας θα είναι υπεύθυνος για τη διαχείριση και τον έλεγχο του Incentivised Switching Scheme, πέραν του Capability and Innovation Fund, και θα παρακολουθεί τη συμπεριφορά της RBS προς τους πελάτες, καθώς και την αλληλεπίδρασή της με τους τελευταίους, σε συνεχή βάση. Αυτό θα περιλαμβάνει την παροχή στον φορέα της δυνατότητας, με την επιφύλαξη των εφαρμοστέων νόμων και των απαιτήσεων προστασίας των δεδομένων, να:
               
                           α)
                        
                        
                           κάνει αλλαγές στο ποσό των προικοδοτήσεων που καταβάλλονται ώστε να εξασφαλίζεται ότι είναι όσο το δυνατόν πιο αποτελεσματικές·
                        
                     
                           β)
                        
                        
                           εγκρίνει το επικοινωνιακό υλικό που πρέπει να αποστέλλεται από την RBS στους πελάτες ΜΜΕ της όσον αφορά το Incentivised Switching Scheme·
                        
                     
                           γ)
                        
                        
                           απαιτεί από την RBS να αυξήσει τη συχνότητα αυτών των ενεργειών επικοινωνίας·
                        
                     
                           δ)
                        
                        
                           παρατείνει την περίοδο για την οποία είναι διαθέσιμες οι προικοδοτήσεις κατά έως και 12 μήνες εάν έχουν πραγματοποιήσει μεταφορά (ή έχουν ξεκινήσει τη διαδικασία μεταφοράς) λιγότεροι από […] επιλέξιμοι πελάτες (35) εντός […] μηνών από την ημερομηνία έναρξης του Incentivised Switching Scheme (η «παράταση ημερομηνίας παροχής κινήτρων για μεταφορά»)· και
                        
                     
                           ε)
                        
                        
                           απαιτήσει από την RBS να επεκτείνει τη βάση πελατών στην οποία αποστέλλει αυτό το επικοινωνιακό υλικό πέραν της περιμέτρου της W&G σε περίπτωση που δεν επιτευχθεί ένας συγκεκριμένος αριθμός μεταφορών εντός συγκεκριμένου χρονοδιαγράμματος. Σε περίπτωση επέκτασης της περιμέτρου, το καθεστώς θα στοχεύσει τις προσφορές μεταφοράς σε ΜΜΕ που αντιπροσωπεύουν περίπου το […] του μεριδίου αγοράς ΕΤΛ του ΗΒ. Η περίμετρος θα επεκτείνεται όταν:
                           
                                       (1)
                                    
                                    
                                       […] (36)·
                                    
                                 
                                       (2)
                                    
                                    
                                       […]
                                    
                                 
                                       (3)
                                    
                                    
                                       […]
                                    
                                 
                     
         
               (52)
            
            
               Προκειμένου να εξασφαλιστεί ότι η RBS έχει τα κατάλληλα κίνητρα για να εφαρμόσει αποτελεσματικά το Incentivised Switching Scheme, σε περίπτωση που λιγότεροι από […] έχουν κάνει μεταφορά και η απορρόφηση των προικοδοτήσεων είναι μειωμένη μέχρι το τέλος της […]μηνης περιόδου (ή, σε περίπτωση που ο φορέας αποφασίσει να παρατείνει τη σχετική περίοδο, κατά την ημερομηνία λήξης της περιόδου παράτασης), θα απαιτηθεί από την RBS να μεταφέρει προκαθορισμένο πρόσθετο πολλαπλάσιο (ο «πολλαπλασιαστής») αυτού του πλεονάσματος στον φορέα, με ανώτατο όριο τα 50 εκατ. GBP.
            
         
               (53)
            
            
               Ο πολλαπλασιαστής έχει οριστεί στο […] του πλεονάσματος. Αυτή η ποινή υπόκειται στους ακόλουθους όρους:
               
                           α)
                        
                        
                           δεδομένου ότι η επιτυχία του Incentivised Switching Scheme θα εξαρτάται από την ικανότητα των επιλέξιμων οντοτήτων να διαμορφώνουν ελκυστικές προτάσεις για τους πελάτες ΜΜΕ της RBS, ο φορέας θα έχει την εξουσία να μειώνει τον πολλαπλασιαστή στον βαθμό που ήταν ευλόγως ικανοποιημένος με το γεγονός ότι τυχόν πλεόνασμα οφειλόταν σε παράγοντες πέραν του ελέγχου της RBS·
                        
                     
                           β)
                        
                        
                           με τη συναίνεση του φορέα, μπορεί να επιτρέπεται στην RBS να αναδιαρθρώσει τις προικοδοτήσεις έπειτα από ορισμένο χρονικό διάστημα, με στόχο την ενίσχυση της αποτελεσματικότητας του καθεστώτος και τη μείωση της πιθανότητας επιβολής ποινής· και
                        
                     
                           γ)
                        
                        
                           εάν i) ο φορέας έχει επεκτείνει την περίμετρο από την ημερομηνία λήξης της παροχής κινήτρων για μεταφορά· ii) υπάρχουν λιγότεροι από […] πελάτες που έχουν μεταφερθεί· και iii) ο φορέας θεωρεί ότι η RBS δεν προώθησε ενεργά τη μεταφορά βάσει κινήτρων σε πελάτες στην ευρύτερη ομάδα, ο φορέας μπορεί να αυξήσει τον πολλαπλασιαστή στο ποσοστό που θεωρεί κατάλληλο, με ανώτατο όριο τα 50 εκατ. GBP.
                        
                     
         
               (54)
            
            
               […]
            
         
               (55)
            
            
               Όταν το ποσό του πλεονάσματος και ο πολλαπλασιαστής (μαζί με οποιαδήποτε ανακτηθέντα ποσά και οποιαδήποτε μη διανεμηθέντα ποσά του Capability and Innovation Fund) ανέρχονται σε λιγότερο από 5 εκατ. GBP, ο φορέας θα διαθέσει τα κονδύλια για φιλανθρωπικούς σκοπούς.
            
         
               (56)
            
            
               Η RBS θα αποδεχτεί ρυθμίσεις μη προσέλκυσης πελατών στο πλαίσιο του Incentivised Switching Scheme, οι οποίες θα απαγορεύουν στην RBS και στα μέλη του ομίλου της να i) προβαίνουν σε ορισμένες ενέργειες οι οποίες ενδέχεται να έχουν δυσμενείς επιπτώσεις στο Incentivised Switching Scheme· και να ii) ζητούν από επιλέξιμους πελάτες (ή πελάτες που έχουν κάνει μεταφορά σε επιλέξιμη οντότητα μεταφοράς βάσει κινήτρων) ή να τους παρακινούν ή να τους ενθαρρύνουν να παραμείνουν πελάτες του ομίλου όσον αφορά οποιονδήποτε ΕΤΛ ή σχετικό δανειακό προϊόν ή να μεταφέρουν οποιονδήποτε ΕΤΛ ή σχετικό δανειακό προϊόν από επιλέξιμες οντότητες μεταφοράς βάσει κινήτρων σε οποιοδήποτε μέλος του ομίλου εντός συγκεκριμένων οριζόμενων προθεσμιών.
            
         
               (57)
            
            
               Για την επιτυχή εφαρμογή του Incentivised Switching Scheme, η RBS θα προσφέρει στις οντότητες που συμμετέχουν στο Incentivised Switching Scheme την επιλογή να συνάψουν Inter-Bank Agency Deed (διατραπεζικό συμβόλαιο), επιτρέποντας στους πελάτες που προσελκύουν στο πλαίσιο του Incentivised Switching Scheme την επιλογή να συνεχίσουν να χρησιμοποιούν υπηρεσίες χειρισμού μετρητών και επιταγών σε υποκαταστήματα της RBS («Branch Access Scheme» - καθεστώς πρόσβασης σε υποκαταστήματα). Αυτό το καθεστώς πρόσβασης σε υποκαταστήματα θα είναι διαθέσιμο για επιλέξιμους πελάτες για τουλάχιστον τρία έτη από την έναρξη του Incentivised Switching Scheme βάσει εύλογων και αμερόληπτων εμπορικών όρων, με οικονομική επιβάρυνση της οικείας οντότητας.
            
         
               (58)
            
            
               Το αρχικό κόστος κεφαλαίου του μέτρου Β είναι 350 εκατ. GBP συν το κόστος υλοποίησης για την RBS και τις συνεχείς απώλειες μελλοντικών κερδών της RBS (37).
            
         4.   ΠΑΡΑΤΗΡΗΣΕΙΣ ΑΠΟ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΙΣ ΑΡΧΕΣ ΤΟΥ ΗΒ
   
   4.1.   ΓΕΝΙΚΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΝΑΛΛΑΚΤΙΚΗ ΔΕΣΜΗ ΜΕΤΡΩΝ
   
   
               (59)
            
            
               Η απόφαση για την κίνηση της διαδικασίας παρέσχε στα ενδιαφερόμενα μέρη την ευκαιρία να διατυπώσουν παρατηρήσεις επί της πρότασης των αρχών του ΗΒ. Μεγάλος αριθμός των παρατηρήσεων ελήφθη κατά το στάδιο της διαβούλευσης. Οι παρατηρήσεις που ελήφθησαν αφορούσαν την αρχική εναλλακτική δέσμη μέτρων, όπως περιγράφεται στις αιτιολογικές σκέψεις 28 έως 68 της απόφασης για την κίνηση της διαδικασίας («αρχική εναλλακτική δέσμη μέτρων»). Σε συνέχεια των παρατηρήσεων των ενδιαφερόμενων μερών και με βάση τη μελέτη αγοράς που διεξήγαγαν οι ίδιες (38), οι αρχές του ΗΒ έχουν ενημερώσει την εναλλακτική δέσμη μέτρων, όπως περιγράφεται στην ενότητα 2.3.
            
         
               (60)
            
            
               Δεδομένου του μεγάλου αριθμού παρατηρήσεων (39), οι βασικές παρατηρήσεις που διατυπώθηκαν από διάφορα ενδιαφερόμενα μέρη για τη διευκόλυνση της αξιολόγησης της ισοδυναμίας της εναλλακτικής δέσμης μέτρων με την εκποίηση της επιχείρησης Rainbow σκιαγραφούνται στην παρούσα ενότητα.
            
         4.1.1.   ΓΕΝΙΚΈΣ ΠΑΡΑΤΗΡΉΣΕΙΣ ΑΠΌ ΤΑ ΕΝΔΙΑΦΕΡΌΜΕΝΑ ΜΈΡΗ ΣΧΕΤΙΚΆ ΜΕ ΤΗΝ ΕΝΑΛΛΑΚΤΙΚΉ ΔΈΣΜΗ ΜΈΤΡΩΝ
   
               (61)
            
            
               Στην πλειονότητα των παρατηρήσεων που ελήφθησαν αναφέρεται ότι η αρχική εναλλακτική δέσμη μέτρων παρουσιάζει σειρά χαρακτηριστικών τα οποία θα μπορούσαν να ενισχύσουν τον ανταγωνισμό στις αγορές ΜΜΕ του ΗΒ. Σύμφωνα με ορισμένες παρατηρήσεις, η εναλλακτική δέσμη μέτρων θα έχει ταχύτερο αντίκτυπο στον ανταγωνισμό με μικρότερο κίνδυνο εκτέλεσης, ενώ παράλληλα μπορεί να ενισχύσει όχι μόνο μία αλλά περισσότερες ανταγωνιστικές οντότητες (όπως θα συνέβαινε με την εκποίηση της επιχείρησης Rainbow).
            
         
               (62)
            
            
               Όσον αφορά την αρχική εναλλακτική δέσμη μέτρων συνολικά, ορισμένα ενδιαφερόμενα μέρη είναι της άποψης ότι
               
                           α)
                        
                        
                           το συνολικό μέγεθος της αρχικής εναλλακτικής δέσμης μέτρων δεν επαρκεί ώστε να επέλθει διαρθρωτική αλλαγή στην αγορά ΜΜΕ του ΗΒ, η οποία θέτει υψηλούς φραγμούς στη μεταφορά·
                        
                     
                           β)
                        
                        
                           η μεταφορά εταιρικών τρεχούμενων λογαριασμών που αντιπροσωπεύει μερίδιο αγοράς 2 % της αγοράς ΜΜΕ δεν ισοδυναμεί με την εκποίηση της επιχείρησης Rainbow (η οποία αντιπροσωπεύει μερίδιο αγοράς περίπου 5 % της αγοράς ΜΜΕ από άποψη αριθμού πελατών ΜΜΕ)·
                        
                     
                           γ)
                        
                        
                           η μεταφορά ΕΤΛ δεν αφορά μεταφορά στοιχείων ενεργητικού· και
                        
                     
                           δ)
                        
                        
                           ο φορέας και οι αποφάσεις του θα διαδραματίσουν κομβικό ρόλο στην επιτυχία των εναλλακτικών μέτρων. Θα είναι δύσκολο να εξασφαλιστεί ότι ο φορέας διαθέτει τον απαραίτητο βαθμό αμεροληψίας.
                        
                     
         4.1.2.   ΓΕΝΙΚΈΣ ΠΑΡΑΤΗΡΉΣΕΙΣ ΤΩΝ ΑΡΧΏΝ ΤΟΥ ΗΒ ΣΧΕΤΙΚΆ ΜΕ ΤΗΝ ΕΝΑΛΛΑΚΤΙΚΉ ΔΈΣΜΗ ΜΈΤΡΩΝ ΚΑΙ ΣΧΕΤΙΚΆ ΜΕ ΤΙΣ ΠΑΡΑΤΗΡΉΣΕΙΣ ΤΩΝ ΕΝΔΙΑΦΕΡΟΜΈΝΩΝ ΜΕΡΏΝ
   
               (63)
            
            
               Οι αρχές του ΗΒ θεωρούν ότι η εναλλακτική δέσμη μέτρων ισοδυναμεί τουλάχιστον με εκποίηση της επιχείρησης Rainbow όσον αφορά τον αντίκτυπό της στον περιορισμό πιθανών στρεβλώσεων του ανταγωνισμού και μπορεί να υλοποιηθεί με μεγαλύτερη βεβαιότητα και ταχύτερα από ό,τι η εκποίηση.
            
         
               (64)
            
            
               Οι αρχές του ΗΒ θεωρούν ότι η εναλλακτική δέσμη μέτρων ως σύνολο έχει σχεδιαστεί με στόχο την ανάπτυξης της ικανότητας αύξησης των υφιστάμενων επιπέδων μεταφοράς σε ολόκληρη την αγορά στον τομέα των ΜΜΕ και της αγοράς τραπεζικής μεσαίου επιπέδου. Δεδομένου ότι η RBS είναι ο μεγαλύτερος παράγοντας της αγοράς, θα επωμιστεί το μεγαλύτερο βάρος αυτού του στόχου. Παρότι είναι λιγότερο εύκολο να προσδιοριστούν ποσοτικά τα οφέλη του Capability and Innovation Fund σε σχέση με τα οφέλη του Incentivised Switching Scheme, το Capability and Innovation Fund θα ενισχύσει τις προσφορές τραπεζικής ΜΜΕ μεγάλου αριθμού τραπεζών, προσφέροντας περισσότερες επιλογές στην αγορά, δημιουργώντας ποικιλία επιχειρηματικών μοντέλων και παρέχοντας κίνητρα για μεταφορά. Θα επιταχύνει επίσης την ανάπτυξη νέων επιχειρήσεων και νέων τεχνολογιών οι οποίες θα μειώσουν την εξάρτηση των ΜΜΕ από τις τράπεζές τους.
            
         
               (65)
            
            
               Οι αρχές του ΗΒ δηλώνουν ότι η εναλλακτική δέσμη μέτρων έχει σχεδιαστεί έτσι ώστε να εκπληρώνει τους ίδιους στόχους με την αρχική εκποίηση της επιχείρησης Rainbow:
               
                           α)
                        
                        
                           Μείωση του μεριδίου αγοράς της RBS: Η εφαρμογή του Incentivised Switching Scheme και η χορήγηση κονδυλίων για την ανάπτυξη της ικανότητας τραπεζικής ΜΜΕ θα ενισχύσουν τους μικρότερους ανταγωνιστές και θα τους επιτρέψουν να ασκήσουν μεγαλύτερη ανταγωνιστική πίεση στην RBS·
                        
                     
                           β)
                        
                        
                           Μείωση του εμπορικού κέρδους λόγω της λήψης της ενίσχυσης: Η εναλλακτική δέσμη μέτρων συνεπάγεται σημαντικό αρχικό κόστος με πρόσθετο συνεχή αντίκτυπο μέσω μείωσης του κύκλου εργασιών ο οποίος οφείλεται σε μείωση των πελατών ΜΜΕ στο πλαίσιο του Incentivised Switching Scheme·
                        
                     
                           γ)
                        
                        
                           Μεταφορά πελατών ΜΜΕ: Σε αντίθεση με την εκποίηση, η οποία θα περιλάμβανε την αναγκαστική μεταφορά πελατών ΜΜΕ που δεν έχουν επιλέξει να αλλάξουν τράπεζα, το Incentivised Switching Scheme ενθαρρύνει τους πελάτες να αποφασίσουν οι ίδιοι για τη μεταφορά τους. Οι πελάτες σε ενδυναμωμένη θέση αναμένεται ότι είναι πιθανότερο να συνεργαστούν ενεργά με τη νέα τους τράπεζα και κάνουν μεταφορά εκ νέου στο μέλλον αν μπορούν να εξασφαλίσουν καλύτερη συμφωνία με άλλη τράπεζα· και
                        
                     
                           δ)
                        
                        
                           Πρόσβαση σε υποκαταστήματα για την εξυπηρέτηση πελατών ΜΜΕ: Το Branch Access Scheme στηρίζει τη μεταφορά πελατών από την RBS σε ανταγωνιστικές οντότητες στο πλαίσιο του Incentivised Switching Scheme, δεδομένου ότι αυτοί οι πελάτες δεν θα χρειαστεί να αλλάξουν τις καθημερινές τους ρυθμίσεις χειρισμού μετρητών.
                        
                     
         
               (66)
            
            
               Όσον αφορά τον αντίκτυπο της εναλλακτικής δέσμης μέτρων στο τμήμα μεσαίου επιπέδου, οι αρχές του ΗΒ θεωρούν επίσης ότι:
               
                           α)
                        
                        
                           η RBS έχει απολέσει το [5-10] % του μεριδίου αγοράς στο εταιρικό τμήμα από το τέταρτο τρίμηνο του 2010, με αποτέλεσμα το μερίδιό της να μειωθεί από [30-35] % σε [20-25] %. Δεν είναι πλέον η μεγαλύτερη τράπεζα όσον αφορά την εξυπηρέτηση πελατών μεσαίου επιπέδου στο ΗΒ. Αυτή η μείωση στο μερίδιο αγοράς υπερβαίνει σημαντικά τη μείωση στο μερίδιο αγοράς που προβλέπεται να επέλθει με την εκποίηση της επιχείρησης Rainbow (40).
                        
                     
                           β)
                        
                        
                           Το Capability & Innovation Fund περιλαμβάνει σειρά πολύ σημαντικών επιχορηγήσεων που αποσκοπεί στην παροχή βοήθειας σε τράπεζες με καθιερωμένη δικαιοχρησία τραπεζικής ΜΜΕ για τη βελτίωση και την επέκταση των υφιστάμενων προτάσεων επιχειρηματικής τραπεζικής τους για μεγάλες ΜΜΕ και πελάτες μεσαίου επιπέδου. Οι αρχές του ΗΒ αναμένουν ότι πολλές από αυτές τις εξελίξεις θα ενισχύσουν την ικανότητα ορισμένων τραπεζών να εξυπηρετούν πελάτες μεσαίου επιπέδου και θα οδηγήσουν σε αύξηση του συνολικού αριθμού τραπεζών που, συνακόλουθα, είναι σε θέση να αναπτύξουν και να προσφέρουν προτάσεις σε πελάτες μεσαίου επίπεδου.
                        
                     
                           γ)
                        
                        
                           Το Incentivised Switching Scheme αποσκοπεί στην επίτευξη μεταφοράς μεγάλων πελατών ΜΜΕ από την RBS σε άλλες τράπεζες. Για τις τράπεζες-αποδέκτες, ο αυξημένος αριθμός μεγάλων πελατών ΜΜΕ θα παράσχει κίνητρα για την ανάπτυξη υπηρεσιών για μεγαλύτερες εταιρείες, συμπεριλαμβανομένων των εταιρειών μεσαίου επιπέδου. Επιπλέον, με την πάροδο του χρόνου, αναμένεται ότι ορισμένοι από τους μεγάλους πελάτες ΜΜΕ θα εξελιχθούν σε εταιρείες μεσαίου επιπέδου, γεγονός που θα ενθαρρύνει περαιτέρω την ανάπτυξη σχετικών προσφορών.
                        
                     
                           δ)
                        
                        
                           Η Αρχή Ανταγωνισμού και Αγορών (Competition and Markets Authority – CMA) (41) διαπίστωσε ότι οι ΜΜΕ με κύκλο εργασιών μεγαλύτερο από 2 εκατ. GBP ήταν εν γένει σε θέση να διαπραγματευτούν τους όρους τιμολόγησης και εξυπηρέτησης με τις τράπεζές τους. Για να αποτελέσει αυτή η ικανότητα διαπραγμάτευσης αποτελεσματικό μέσο δημιουργίας ανταγωνισμού, είναι πολύ σημαντικό αυτοί οι πελάτες να έχουν βιώσιμους εναλλακτικούς παρόχους. Εάν παρασχεθεί σε περισσότερες τράπεζες η δυνατότητα να αναπτύξουν ικανότητες για πελάτες μεσαίου επιπέδου, ο ανταγωνισμός θα ενισχυθεί σημαντικά.
                        
                     
                           ε)
                        
                        
                           Λόγω του σύνθετου χαρακτήρα του χειρισμού πελατών μεσαίου επιπέδου, οι προτάσεις που είχε λάβει η RBS στο πλαίσιο των προσπαθειών πώλησης της επιχείρησης Rainbow (42) κατά το παρελθόν προέβλεπαν […].
                        
                     
         
               (67)
            
            
               Επιπλέον, οι αρχές του ΗΒ θεωρούν ότι η εναλλακτική δέσμη μέτρων παρουσιάζει πρόσθετα πλεονεκτήματα έναντι της εκποίησης της επιχείρησης Rainbow.
               
                           α)
                        
                        
                           Γεωγραφικό εύρος: Η εναλλακτική δέσμη μέτρων θα έχει αντίκτυπο στον ανταγωνισμό σε ολόκληρο το ΗΒ, χωρίς κανέναν γεωγραφικό περιορισμό.
                        
                     
                           β)
                        
                        
                           Ευρύς αντίκτυπος στην αγορά: Η εναλλακτική δέσμη μέτρων θα συμβάλει στην επίτευξη συστημικής και μακροχρόνιας αλλαγής στην αγορά μέσω της παροχής βοήθειας σε διάφορες ανταγωνιστικές οντότητες ώστε να ανταγωνίζονται τις κατεστημένες τράπεζες πιο αποτελεσματικά. Πιο συγκεκριμένα:
                           
                                       i)
                                    
                                    
                                       Το Capability and Innovation Fund θα βοηθήσει τις οντότητες να αναπτύξουν την ικανότητά τους να εξυπηρετούν ΜΜΕ και πελάτες μεσαίου επιπέδου, αυξάνοντας παράλληλα τη ρευστότητά τους και ενισχύοντας την οικονομική τους ευρωστία. Θα ενθαρρύνει επίσης την ανάπτυξη νέων τεχνολογιών που θα χρησιμοποιούνται από τις ανταγωνιστικές οντότητες.
                                    
                                 
                                       ii)
                                    
                                    
                                       Το Incentivised Switching Scheme θα βοηθήσει τις επιλέξιμες οντότητες στις οποίες επιδιώκεται η μεταφορά πελατών βάσει κινήτρων να καθιερωθούν μέσω της διεύρυνσης των πελατειακών βάσεών τους.
                                    
                                 
                                       iii)
                                    
                                    
                                       Το Branch Access Scheme θα παράσχει στις επιλέξιμες οντότητες τη δυνατότητα να εξυπηρετούν κατά τρόπο φυσικό τους προσφάτως αποκτηθέντες πελάτες ΜΜΕ στο πλαίσιο του Incentivised Switching Scheme, π.χ. μέσω της παροχής υπηρεσιών χειρισμού μετρητών και επιταγών.
                                    
                                 
                     
                           γ)
                        
                        
                           Αντιμετώπιση ζητημάτων της αγοράς που εντόπισε η Αρχή Ανταγωνισμού και Αγορών («CMA») του ΗΒ: Η εναλλακτική δέσμη μέτρων αντιμετωπίζει επίσης ορισμένα βασικά ζητήματα της αγοράς που εντόπισε η CMA κατά τον πρόσφατο έλεγχο της αγοράς τραπεζικής ΜΜΕ του ΗΒ που διενέργησε. Μεταξύ αυτών των ζητημάτων συγκαταλέγονται τα ακόλουθα:
                           
                                       i)
                                    
                                    
                                       Χαμηλά επίπεδα συμμετοχής των πελατών στις τραπεζικές τους υπηρεσίες, ανεπαρκής ανταπόκριση σε διακυμάνσεις στην τιμή και την ποιότητα και έλλειψη ενεργοποίησης για την ενθάρρυνση της μεταφοράς.
                                    
                                 
                                       ii)
                                    
                                    
                                       Έλλειψη κινήτρων για την πραγματοποίηση επενδύσεων από τις τράπεζες στην προσέλκυση πελατών για μεταφορά.
                                    
                                 
                                       iii)
                                    
                                    
                                       Υψηλό κόστος απόκτησης πελατών για νέα είσοδο και επέκταση από τις ανταγωνιστικές οντότητες.
                                    
                                 
                                       iv)
                                    
                                    
                                       Έλλειψη καινοτομίας στα προϊόντα και σε τεχνικό επίπεδο στον τομέα της τραπεζικής ΜΜΕ.
                                    
                                 
                                       v)
                                    
                                    
                                       Προβληματισμός των ανταγωνιστικών οντοτήτων σχετικά με το κόστος δημιουργίας και λειτουργίας δικτύου υποκαταστήματος.
                                    
                                 
                     
                           δ)
                        
                        
                           Χρόνος και βεβαιότητα εκτέλεσης: Η εναλλακτική δέσμη μέτρων μπορεί να υλοποιηθεί πιο εγκαίρως και με μεγαλύτερη βεβαιότητα. Θα αποφευχθούν οι κίνδυνοι και οι αβεβαιότητες που συνεπάγεται η συναλλαγή κεφαλαίων, όπως διαπιστώθηκε σε προηγούμενες προσπάθειες πώλησης της επιχείρησης Rainbow.
                        
                     
                           ε)
                        
                        
                           Άρση των φραγμών στην απόσυρση των αρχών του ΗΒ από την RBS: Οι αρχές του ΗΒ έχουν εκφράσει δημοσίως την πρόθεσή τους να προχωρήσουν με την πώληση του μεριδίου τους στην RBS και, κατά αυτό τον τρόπο, η RBS να υπαχθεί εκ νέου σε καθεστώς ιδιωτικής ιδιοκτησίας. Οι δυσκολίες που αντιμετωπίζονται και οι καθυστερήσεις στην εκποίηση της επιχείρησης Rainbow, η οποία είναι μόνο μία από τις δεσμεύσεις εκποίησης που απομένουν να ικανοποιηθούν, έχουν οδηγήσει σε αβεβαιότητες που έχουν επηρεάσει την ελκυστικότητα της RBS ως επενδυτικής πρότασης. Με την εναλλακτική δέσμη μέτρων, αυτές οι αβεβαιότητες θα εξαλειφθούν.
                        
                     
         
               (68)
            
            
               Όσον αφορά τις παρατηρήσεις από τα ενδιαφερόμενα μέρη, οι αρχές του ΗΒ αναφέρουν ότι
               
                           α)
                        
                        
                           το μερίδιο αγοράς της RBS μειώθηκε από [25-30] % κατά το τέταρτο τρίμηνο του 2010 σε [20-25] % κατά το τέταρτο τρίμηνο του 2016 (43), δηλαδή μειώθηκε κατά [3-7] % για αυτή την περίοδο. Η μείωση του 5 % που αναμένεται από την εκποίηση της επιχείρησης Rainbow είναι, συνεπώς, μικρότερη όταν η απώλεια μεριδίου αγοράς που αναμένεται από το Incentivised Switching Scheme μεμονωμένα αθροίζεται με την παρατηρηθείσα απώλεια οργανικού μεριδίου αγοράς της RBS από το 2010.
                        
                     
                           β)
                        
                        
                           Οι αρχές του ΗΒ έχουν πραγματοποιήσει διάφορες αλλαγές στην προτεινόμενη δέσμη μέτρων προκειμένου να ικανοποιήσουν τα κύρια σημεία που επισημάνθηκαν από τα ενδιαφερόμενα μέρη. Οι αρχές του HB θεωρούν ότι η επικαιροποιημένη εναλλακτική δέσμη μέτρων αντιμετωπίζει τους προβληματισμούς τρίτων μερών, θα είναι ισοδύναμη με την εκποίηση της επιχείρησης Rainbow (από άποψη αντικτύπου τόσο στην RBS όσο και στην αγορά συνολικά) και θα είναι αποτελεσματική στην ενίσχυση του ανταγωνισμού στον τομέα της τραπεζικής ΜΜΕ στο ΗΒ.
                        
                     
                           γ)
                        
                        
                           Όσον αφορά την παρατήρηση σχετικά με την ανάγκη διασφάλισης της ανεξαρτησίας του φορέα, οι αρχές του ΗΒ σημειώνουν ότι ο φορέας θα δεσμεύεται από το Framework and State Aid Deed (44), το οποίο προσδιορίζει τις αρμοδιότητες και τα καθήκοντα του φορέα, ενώ παράλληλα καθορίζει τις υποχρεώσεις και τους περιορισμούς στους οποίους υπόκειται ο φορέας. Επιπλέον, ένα άτομο δεν επιτρέπεται να αναλάβει καθήκοντα διευθυντή του φορέα εάν το συγκεκριμένο άτομο κατέχει ταυτόχρονα οποιοδήποτε αξίωμα (εκτός από οποιοδήποτε μη διευθυντικό αξίωμα το οποίο δεν αποτελεί θέση προέδρου ή αντίστοιχη θέση) ή ανώτερη διευθυντική θέση σε άλλον φορέα του δημόσιου τομέα ή είναι διευθυντής ή ανώτατο διευθυντικό στέλεχος του ομίλου RBS ή είναι συνδεδεμένος μέρος (ή συνεργάτης συνδεδεμένου μέρους) της RBS.
                        
                     
         4.2.   ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΟ SME CAPABILITY FUND
   
   4.2.1.   ΠΑΡΑΤΗΡΉΣΕΙΣ ΤΩΝ ΕΝΔΙΑΦΕΡΟΜΈΝΩΝ ΜΕΡΏΝ ΣΧΕΤΙΚΆ ΜΕ ΤΟ SME CAPABILITY FUND
   
               (69)
            
            
               Στο πλαίσιο αρκετών παρατηρήσεων των ενδιαφερόμενων μερών, αναφέρθηκε ότι το μέγεθος του SME Capability Fund θα πρέπει να αυξηθεί, καθώς αυτό θα οδηγήσει σε μεγαλύτερο αντίκτυπο στον ανταγωνισμό στην αγορά τραπεζικής ΜΜΕ.
            
         
               (70)
            
            
               Στο πλαίσιο άλλων παρατηρήσεων των ενδιαφερόμενων μερών, αναφέρθηκε ότι ο κατακερματισμός των κονδυλίων μεταξύ μεγάλου αριθμού τραπεζών, με αποτέλεσμα καμία εξ αυτών να μην μπορεί να προβεί σε σημαντική επένδυση, δεν θα έχει ουσιαστικό αντίκτυπο στον ανταγωνισμό ή τη συγκέντρωση. Αντί οι εκταμιεύσεις να είναι του ίδιου μεγέθους στο πλαίσιο των αντίστοιχων επιμέρους ταμείων, το μέγεθος των εκταμιεύσεων θα πρέπει να ποικίλλει ώστε να λαμβάνονται υπόψη οι πραγματικές ανάγκες και τα επενδυτικά σχέδια του αιτούντος.
            
         
               (71)
            
            
               Διάφορα μέρη δήλωσαν επίσης ότι το SME Capability Fund θα πρέπει να είναι πιο ανοιχτό σε οργανισμούς που δεν διαθέτουν επί του παρόντος ισχυρή ικανότητα ΕΤΛ και ότι οι μη τραπεζικοί οργανισμοί (π.χ. κατασκευαστικές εταιρείες) θα πρέπει να μπορούν να επωφελούνται από το Capability Fund.
            
         4.2.2.   ΠΑΡΑΤΗΡΉΣΕΙΣ ΤΩΝ ΑΡΧΏΝ ΤΟΥ ΗΒ ΣΧΕΤΙΚΆ ΜΕ ΤΟ SME CAPABILITY FUND ΚΑΙ ΣΧΕΤΙΚΆ ΜΕ ΠΑΡΑΤΗΡΉΣΕΙΣ ΤΩΝ ΕΝΔΙΑΦΕΡΟΜΈΝΩΝ ΜΕΡΏΝ
   
               (72)
            
            
               Οι αρχές του ΗΒ θεωρούν ότι είναι εύλογο να αναμένεται ότι το SME Capability Fund, ιδίως όταν συνδυάζεται με το Incentivised Switching Scheme, θα αυξήσει τα μερίδια αγοράς των ανταγωνιστικών οντοτήτων και, συνεπώς, θα οδηγήσει σε αντίστοιχη μείωση του μεριδίου αγοράς της RBS.
            
         
               (73)
            
            
               Οι αρχές του ΗΒ θεωρούν ότι το Capability Fund θα αυξήσει τα μερίδια αγοράς των ανταγωνιστικών οντοτήτων, καθώς θα βελτιώσει σημαντικά τα οικονομικά των τραπεζών που εισέρχονται στην αγορά τραπεζικής ΜΜΕ (και, εάν επιθυμούν, στην αγορά πελατών μεσαίου επιπέδου) και/ή αναπτύσσουν περαιτέρω τις υφιστάμενες ικανότητες. Για να γίνει κατανοητή αυτή η λογική, εν είδει παραδείγματος αναφέρεται ότι επιχορήγηση ύψους 3 εκατ. GBP από το ταμείο ενδέχεται να καταστήσει οριακό έργο αξίας 10 εκατ. GBP οικονομικό, αυξάνοντας την απόδοση της επένδυσης σε ένα έργο από επίπεδο κάτω του κόστους κεφαλαίου σε βιώσιμο επίπεδο.
            
         
               (74)
            
            
               Σε απάντηση στις παρατηρήσεις των ενδιαφερόμενων μερών, οι αρχές του ΗΒ έχουν προβεί στις ακόλουθες αλλαγές στην εναλλακτική δέσμη μέτρων:
               
                           α)
                        
                        
                           το μέγεθος του SME Capability Fund στο οποίο οι ανταγωνιστικές οντότητες έχουν πρόσβαση θα αυξηθεί. Οι μεγαλύτερες εκταμιεύσεις του Capability and Innovation Fund θα στοχεύουν στις ανταγωνιστικές οντότητες με ισχυρή υφιστάμενη ικανότητα ΕΤΛ. Αυτό είναι πιθανό να οδηγήσει σε μεγαλύτερο αντίκτυπο στον ανταγωνισμό στην αγορά τραπεζικής ΜΜΕ και σε εξαιρετικά σύντομο χρονικό διάστημα, δεδομένου ότι αυτές οι τράπεζες έχουν ήδη σπαταλήσει χρόνο και χρήματα στην ανάπτυξη των προϊόντων ΕΤΛ και των σχετικών υποδομών διανομής τους.
                        
                     
                           β)
                        
                        
                           το SME Capability Fund θα συνδυαστεί με το Innovation Fund. Η διάκριση σε επιμέρους ταμείο 1 και 2 θα καταργηθεί. Η ευελιξία θα ενισχυθεί με στόχο τη βελτίωση των ευκαιριών ώστε οι τράπεζες που δεν διαθέτουν ισχυρή υφιστάμενη ικανότητα ΕΤΛ και οι μη τραπεζικοί οργανισμοί να έχουν πρόσβαση σε σημαντικές εκταμιεύσεις από το Capability and Innovation Fund.
                        
                     
         4.3.   ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΟ INCENTIVISED SWITCHING SCHEME
   
   4.3.1.   ΠΑΡΑΤΗΡΉΣΕΙΣ ΤΩΝ ΕΝΔΙΑΦΕΡΟΜΈΝΩΝ ΜΕΡΏΝ ΣΧΕΤΙΚΆ ΜΕ ΤΟ INCENTIVISED SWITCHING SCHEME
   
               (75)
            
            
               Ορισμένα ενδιαφερόμενα μέρη έθεσαν το ερώτημα κατά πόσο το προτεινόμενο μέγεθος των προικοδοτήσεων θα παράσχει επαρκή κίνητρα σε αρκετούς πελάτες προκειμένου να αντισταθμιστούν οι προσπάθειες που απαιτούνται για τη μεταφορά. Οι πελάτες έχουν αποδείξει ιστορικά ότι είναι αδρανείς. Ως εκ τούτου, θα πρέπει να υπάρχει σαφής, απρόσκοπτη διαδικασία για τη μεταφορά πελατών. Για τη διευκόλυνση της μεταφοράς, η RBS θα πρέπει επίσης να κοινοποιήσει πληροφορίες σχετικά με τους πελάτες της στις ανταγωνιστικές οντότητες (συμπεριλαμβανομένου του ιστορικού πιστώσεων). Ορισμένα ενδιαφερόμενα μέρη υπέδειξαν την ανάγκη παροχής ιστορικών πιστώσεων των πελατών με σκοπό την αξιολόγηση της φερεγγυότητας.
            
         
               (76)
            
            
               Στο πλαίσιο αρκετών παρατηρήσεων, αναφέρθηκε ότι το μέγεθος των προικοδοτήσεων θα πρέπει να αυξηθεί ώστε να καταστεί δυνατή η μεταφορά (και να συνδεθεί με τον σύνθετο χαρακτήρα και το μέγεθος του πελάτη), γεγονός που σημαίνει ότι το συνολικό μέγεθος του Incentivised Switching Scheme θα πρέπει να αυξηθεί σημαντικά.
            
         
               (77)
            
            
               Στο πλαίσιο ορισμένων παρατηρήσεων, αναφέρθηκε ότι η διάρκεια του Incentivised Switching Scheme θα πρέπει να επαρκεί ώστε να διασφαλιστεί ότι ο χρόνος δεν αποτελεί σημαντικό περιοριστικό παράγοντα. Επιπλέον, προτάθηκε η αυτόματη επέκταση της περιμέτρου πελατών (σε περίπτωση μη επίτευξης του επιθυμητού επιπέδου μεταφοράς).
            
         
               (78)
            
            
               Στο πλαίσιο αρκετών παρατηρήσεων, διατυπώθηκε η άποψη ότι η εναλλακτική δέσμη μέτρων θα πρέπει επίσης να δίνει βάρος στη μεταφορά δανείων παράλληλα με τη μεταφορά ΕΤΛ, δεδομένου ότι η εστίαση στους ΕΤΛ έχει ως αποτέλεσμα την παράβλεψη της ανάγκης για μεγαλύτερο ανταγωνισμό στην αγορά δανειοδότησης ΜΜΕ. Η δέσμη μέτρων φαίνεται να εστιάζεται σε υπερβολικό βαθμό στους παρόχους ΕΤΛ. Η αγορά δανειοδότησης ΜΜΕ θεωρείται πολύ πιο κερδοφόρα από τους ΕΤΛ και η στρέβλωση του ανταγωνισμού πρέπει να αποκατασταθεί επίσης στην αγορά δανειοδότησης ΜΜΕ. Επίσης, σύμφωνα με τις παρατηρήσεις, οι ανταγωνιστικές οντότητες βρίσκονται σε μειονεκτική θέση καθώς οι 4 μεγαλύτερες τράπεζες επιτρέπεται να χρησιμοποιούν προηγμένο μοντέλο εσωτερικών διαβαθμίσεων και όχι τυποποιημένο μοντέλο κεφαλαίου: το γεγονός αυτό επιτρέπει στις τέσσερις τράπεζες να προσφέρουν ευνοϊκότερες τιμές για δάνεια σε σχέση με τις ανταγωνιστικές οντότητες.
            
         
               (79)
            
            
               Στο πλαίσιο ορισμένων παρατηρήσεων, διατυπώθηκε η άποψη ότι η RBS θα πρέπει να υποχρεωθεί να εκχωρήσει πελάτες (συμπεριλαμβανομένων αναγκαστικών πωλήσεων ΕΤΛ και/ή δανείων) αντί να παρέχει στους πελάτες τη δυνατότητα να αλλάξουν τράπεζα. Σύμφωνα με άλλες παρατηρήσεις, η RBS θα πρέπει να δεσμευτεί να μεταφέρει ελάχιστο αριθμό καθαρών ΕΤΛ και, σε περίπτωση αθέτησης της δέσμευσης, θα πρέπει να της επιβάλλεται ποινή.
            
         
               (80)
            
            
               Επίσης, σύμφωνα με διάφορες παρατηρήσεις, διατυπώνεται η άποψη ότι το Incentivised Switching Scheme θα πρέπει να αρχίσει να λειτουργεί μόνο μετά την υλοποίηση των επενδύσεων που θα καταστούν δυνατές μέσω του SME Capability Fund.
            
         4.3.2.   ΠΑΡΑΤΗΡΉΣΕΙΣ ΤΩΝ ΑΡΧΏΝ ΤΟΥ ΗΒ ΣΧΕΤΙΚΆ ΜΕ ΤΟ INCENTIVISED SWITCHING SCHEME ΚΑΙ ΣΧΕΤΙΚΆ ΜΕ ΠΑΡΑΤΗΡΉΣΕΙΣ ΕΝΔΙΑΦΕΡΟΜΈΝΩΝ ΜΕΡΏΝ
   
               (81)
            
            
               Όσον αφορά το Incentivised Switching Scheme που περιλαμβάνεται στην αρχική εναλλακτική δέσμη μέτρων, οι αρχές του ΗΒ θεωρούν ότι:
               
                           α)
                        
                        
                           το τρέχον μέγεθος του ταμείου δύναται να οδηγήσει σε μείωση μεγαλύτερη του 2 % στο υφιστάμενο μερίδιο αγοράς της RBS. Η επιθυμητή μείωση του δύο τοις εκατό ήταν ειδικά διαρθρωμένη με στόχο την παροχή κινήτρων για μεταφορά σε μεγαλύτερο αριθμό μεγάλων πελατών ΜΜΕ. Τίποτε δεν εμποδίζει τους πελάτες της RBS από το να συνεχίσουν να στρέφονται σε ανταγωνιστικές οντότητες (χωρίς τη χορήγηση προικοδοτήσεων) και, συνεπώς, από το να συνεχίσουν να μειώνουν περαιτέρω το μερίδιο αγοράς της RBS. Είναι μάλιστα ακόμη πιο πιθανό να ενεργήσουν κατά αυτόν τον τρόπο χάρη στην εμπορική προώθηση των ανταγωνιστικών οντοτήτων·
                        
                     
                           β)
                        
                        
                           το Incentivised Switching Scheme περιλαμβάνει κίνητρα για μεταφορά τα οποία φαίνεται να είναι πολύ ισχυρότερα από τα κίνητρα που παρέχονται επί του παρόντος στην αγορά. Επιπλέον, το κόστος αυτών των κινήτρων αναμένεται να καλυφθεί συμπληρωματικά προς τα κίνητρα που είναι ήδη διαθέσιμα·
                        
                     
                           γ)
                        
                        
                           οι ανταγωνιστικές οντότητες θα ανταγωνιστούν με σφοδρότητα προκειμένου να αποκτήσουν πελάτες και θα δημιουργήσουν επαρκώς ελκυστικές προσφορές για να παρακινήσουν πελάτες να να στραφούν σε αυτές. Είναι σαφές ότι υπάρχει ζήτηση στην αγορά για αυτούς τους πελάτες·
                        
                     
                           δ)
                        
                        
                           η μεταφορά σε ανταγωνιστική οντότητα στο ΗΒ έχει καταστεί πιο εύκολη για πολλούς πελάτες μετά τη δημιουργία της CASS το 2013. Οι πελάτες ΕΤΛ χρησιμοποιούν την CASS για να στραφούν από την RBS σε ανταγωνιστικές οντότητες.
                        
                     
                           ε)
                        
                        
                           η RBS σκοπεύει να μετριάσει/αντιμετωπίσει τυχόν αντίσταση από πελάτες όσον αφορά τη μεταφορά μέσω της δέσμευσής της να εφαρμόσει μέτρα τα οποία η CMA (45) έχει χαρακτηρίσει ανταγωνιστικά, συμπεριλαμβανομένης της ενημέρωσης των επιλέξιμων πελατών σχετικά με την CASS και την παροχή βοήθειας στους πελάτες με αιτήματα ενσωμάτωσης δεδομένων·
                        
                     
                           στ)
                        
                        
                           θα απαιτηθεί από την RBS να προσεγγίσει καθορισμένη ομάδα πελατών της (μεταξύ άλλων μέσω της παροχής υλικού εμπορικής προώθησης) για λογαριασμό των ανταγωνιστικών οντοτήτων με στόχο τη μεταφορά· και
                        
                     
                           ζ)
                        
                        
                           το Incentivised Switching Scheme διαθέτει ποικίλους ενσωματωμένους μηχανισμούς ασφάλειας ώστε να διασφαλίζεται ότι ο αριθμός μεταφορών είναι επαρκής. Για παράδειγμα: Ο φορέας που επιβλέπει το καθεστώς θα έχει τη δυνατότητα i) να απαιτήσει από την RBS να αυξήσει τη συχνότητα των επικοινωνιών ή ii) να παρατείνει την περίοδο για την οποία είναι διαθέσιμες οι προικοδοτήσεις κατά έως και 12 μήνες ή iii) να αναδιαρθρώσει τον τύπο για τις προικοδοτήσεις, έπειτα από ορισμένο χρονικό διάστημα, με στόχο την ενίσχυση της αποτελεσματικότητας του καθεστώτος και iv), εάν υπάρχει πλεόνασμα στις προικοδοτήσεις, η RBS θα πρέπει να μεταφέρει τον πολλαπλασιαστή, όπως περιγράφεται στις αιτιολογικές σκέψεις 52 και 53.
                        
                     
         
               (82)
            
            
               Σε απάντηση στα σχόλια ενδιαφερόμενων μερών, οι αρχές του ΗΒ δηλώνουν ότι είναι βέβαιες πως αρκετοί πελάτες ΜΜΕ θα κάνουν μεταφορά με τα προσφερόμενα οικονομικά κίνητρα, δεδομένου ότι:
               
                           α)
                        
                        
                           τα κίνητρα ανέκαθεν παρακινούσαν τους πελάτες να προβούν σε μεταφορά, όπως προκύπτει επίσης από την τελική έκθεση έρευνας της αγοράς λιανικής τραπεζικής της CMA και την έρευνα της Charterhouse για λογαριασμό της RBS (46)«[…]» (47)·
                        
                     
                           β)
                        
                        
                           η διαδικασία μεταφοράς είναι πιθανό να είναι ομαλή για τους πελάτες, ενώ οι περισσότεροι πελάτες θα επωφεληθούν από το Incentivised Switching Scheme ώστε να πραγματοποιήσουν τη μεταφορά τους μέσω της CASS. Ωστόσο, η ανταλλαγή οικονομικών αρχείων των πελατών ή άλλων πληροφοριών για τους πελάτες αναμένεται να περιοριστεί από τη νομοθεσία περί προστασίας δεδομένων·
                        
                     
                           γ)
                        
                        
                           οι πελάτες στην περίμετρο της W&G δεν είναι λιγότερο πιθανό να κάνουν μεταφορά. Η RBS αναφέρει ότι τα ποσοστά μεταφοράς και αποχώρησης των εν λόγω πελατών εντός της περιμέτρου της W&G συμφωνούν σε γενικές γραμμές με τους «βασικούς» πελάτες της RBS και ότι οι πελάτες της W&G αναμενόταν να αποχωρήσουν από τον όμιλο RBS από το 2010·
                        
                     
                           δ)
                        
                        
                           έχουν θεσπιστεί μηχανισμοί προστασίας και κατά της αποφυγής για τη διασφάλιση της μεταφοράς πελατών. Ο φορέας έχει την εξουσία να επιβάλλει χρηματική ποινή στην RBS σε περίπτωση που οι προικοδοτήσεις ΕΤΛ δεν έχουν χρησιμοποιηθεί εντός της περιόδου λειτουργίας του καθεστώτος (π.χ. ο πολλαπλασιαστής). Επιπλέον, ο φορέας θα μπορεί να κάνει αλλαγές στο ποσό των προικοδοτήσεων που καταβάλλονται, ώστε να διασφαλίζεται ότι είναι όσο το δυνατόν πιο αποτελεσματικές, καθώς και να υποχρεώνει την RBS να αυξήσει τη συχνότητα εμπορικής προώθφησης του καθεστώτος. Επιπρόσθετα, η περίμετρος και η διάρκεια λειτουργίας του καθεστώτος θα αυξηθούν εάν δεν επιτευχθούν συγκεκριμένα επίπεδα μεταφοράς.
                        
                     
         
               (83)
            
            
               Επιπλέον, σε απάντηση στις παρατηρήσεις ενδιαφερόμενων μερών, οι αρχές του ΗΒ θεωρούν ότι:
               
                           α)
                        
                        
                           οι πελάτες θα μεταφέρουν τα υπόλοιπα τραπεζικά προϊόντα τους (π.χ. δάνεια) επιπλέον των ΕΤΛ τους. Η CMA έχει διαπιστώσει ότι «η συντριπτική πλειονότητα των ΜΜΕ που αναζητούν χρηματοδότηση απευθύνονται στην τράπεζα όπου διατηρούν τον ΕΤΛ τους…περισσότερο από το 90 % των ΜΜΕ στο ΗΒ απευθύνθηκαν στην κύρια τράπεζά τους για υπεραναλήψεις, δάνεια και πιστωτικές κάρτες» (48)· και
                        
                     
                           β)
                        
                        
                           Είναι προτιμότερο να δίνεται στους πελάτες η δυνατότητα να λαμβάνουν οι ίδιοι την απόφαση για αλλαγή τράπεζας από την αναγκαστική εκχώρηση πελατών, δεδομένου ότι οι πελάτες στους οποίους έχει δοθεί η δυνατότητα αυτή αναμένεται ότι είναι πιθανότερο να συνεργαστούν ενεργά με τη νέα τους τράπεζα και να αλλάξουν εκ νέου τράπεζα στο μέλλον εάν μπορούν να εξασφαλίσουν καλύτερη συμφωνία με άλλη τράπεζα. Αυτή η προσέγγιση υποστηρίζεται επίσης στο πλαίσιο της τελικής έκθεσης έρευνας της αγοράς λιανικής τραπεζικής της CMA, όπου αναφέρεται ότι «η εκχώρηση ενδέχεται να επιφέρει κάποια επιπλέον συμμετοχή από τους πελάτες σε προσωρινή μεταβατική βάση, και ιδίως από τους πελάτες που θεώρησαν ότι μεταφέρθηκαν παρά τη θέλησή τους σε “νέα” τράπεζα, ωστόσο είναι σαφές ότι αυτός δεν είναι ο επιθυμητός τρόπος εξασφάλισης μεγαλύτερης συμμετοχής από την πλευρά των πελατών σε πιο μόνιμη βάση» (49). Αντί αυτού, η CMA διαπίστωσε ότι μη διαρθρωτικά μέτρα που «στοχεύουν απευθείας στα υποκείμενα αίτια των δυσμενών επιπτώσεων στον ανταγωνισμό – δηλαδή μέσω της ενίσχυσης της συμμετοχής των πελατών και της διευκόλυνσης της μεταφοράς – είναι πολύ πιο πιθανό να είναι αποτελεσματικά στην αντιμετώπιση ζητημάτων ανταγωνισμού που είχαμε εντοπίσει…» (50) Το Incentivised Switching Scheme θα ενημερώσει τους πελάτες ΜΜΕ σχετικά με μεγάλο αριθμό επωνυμιών ανταγωνιστικών οντοτήτων μέσω στοχευμένης εμπορικής προώθησης, ενθαρρύνοντας τον πελάτη να εξετάσει τις επιλογές και τις επωνυμίες ανταγωνιστικών οντοτήτων πριν αποφασίσει ποια θα επιλέξει.
                        
                     
         
               (84)
            
            
               Σε απάντηση στις παρατηρήσεις ενδιαφερόμενων μερών και σε συνέχεια της μελέτης αγοράς που διεξήγαν οι ίδιες, οι αρχές του ΗΒ έχουν προβεί επίσης στις ακόλουθες αλλαγές στο Incentivised Switching Scheme:
               
                           α)
                        
                        
                           το συνολικό μέγεθος του καθεστώτος θα αυξηθεί από 175 εκατ. GBP σε 350 εκατ. GBP, εκ των οποίων τα 225 εκατ. GBP θα είναι διαθέσιμα για προικοδοτήσεις ΕΤΛ. 50 εκατ. GBP θα είναι διαθέσιμα για προικοδοτήσεις σχετικές με δάνεια ως απάντηση στην παρατήρηση ότι το καθεστώς θα πρέπει επίσης να εστιάζεται στη μεταφορά δανείων παράλληλα με τη μεταφορά ΕΤΛ. 75 εκατ. GBP θα συνεχίσουν επίσης να είναι διαθέσιμα για τη διευκόλυνση της μεταφοράς (αποζημίωση για τέλη διακοπής που σχετίζονται με τη μεταφορά υπολοίπων δανείων ή άλλο κόστος τρίτων μερών, όπως νομικά έξοδα)·
                        
                     
                           β)
                        
                        
                           με την αύξηση του μεγέθους, το Incentivised Switching Scheme θα στοχεύσει επίσης στη μεταφορά μεριδίου αγοράς 3 % αντί του αρχικού 2 %· και
                        
                     
                           γ)
                        
                        
                           η RBS θα αρχίσει να προωθεί το Incentivised Switching Scheme σε πελάτες περίπου τρεις μήνες μετά την έναρξη υλοποίησης της δέσμης μέτρων και μετά τη χορήγηση των πρώτων επιχορηγήσεων του Capability Fund.
                        
                     
         4.4.   ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΟ BRANCH ACCESS SCHEME
   
   4.4.1.   ΠΑΡΑΤΗΡΉΣΕΙΣ ΕΝΔΙΑΦΕΡΟΜΈΝΩΝ ΜΕΡΏΝ ΣΧΕΤΙΚΆ ΜΕ ΤΟ BRANCH ACCESS SCHEME
   
               (85)
            
            
               Ορισμένα ενδιαφερόμενα μέρη αμφισβήτησαν τα οφέλη που συνεπάγεται το Branch Access Scheme για τον ανταγωνισμό στην αγορά τραπεζικής ΜΜΕ και υποστήριξαν ότι η διαχείριση και η χρηματοδότηση του καθεστώτος θα είναι επαχθείς για τους εμπλεκόμενους πελάτες και ανταγωνιστικές οντότητες και ότι το εν λόγω καθεστώς ενδέχεται να αποσπάσει μάταια την προσοχή του φορέα.
            
         
               (86)
            
            
               Μικρός αριθμός ενδιαφερόμενων μερών τάχθηκε υπέρ του Branch Access Scheme και θεώρησε ότι θα επωφελούταν από αυτό.
            
         4.4.2.   ΠΑΡΑΤΗΡΉΣΕΙΣ ΤΩΝ ΑΡΧΏΝ ΤΟΥ ΗΒ ΣΧΕΤΙΚΆ ΜΕ ΤΟ BRANCH ACCESS SCHEME ΚΑΙ ΣΧΕΤΙΚΆ ΜΕ ΠΑΡΑΤΗΡΉΣΕΙΣ ΕΝΔΙΑΦΕΡΟΜΈΝΩΝ ΜΕΡΏΝ
   
               (87)
            
            
               Σε συνέχεια των παρατηρήσεων που ελήφθησαν και σύμφωνα με τις οποίες το ενδιαφέρον των ανταγωνιστικών οντοτήτων για το Branch Access Scheme είναι πιθανό να είναι περιορισμένο για τις ανταγωνιστικές οντότητες, παρότι είναι σημαντικό για μικρό αριθμό αυτών, το Branch Access Scheme θα διατηρηθεί, αλλά με τις ακόλουθες αλλαγές:
               
                           α)
                        
                        
                           το Branch Access Scheme θα είναι διαθέσιμο μόνο για πελάτες που έχουν κάνει μεταφορά στο πλαίσιο του Incentivised Switching Scheme (και όταν η σχετική τράπεζα που συμμετέχει στο Incentivised Switching Scheme έχει συνάψει διατραπεζικό συμβόλαιο με την RBS).
                        
                     
                           β)
                        
                        
                           οι τράπεζες δεν θα έχουν πλέον πρόσβαση σε υποκαταστήματα δωρεάν, αλλά η πρόσβαση σε υποκαταστήματα θα παρέχεται στους επιλέξιμους πελάτες τους βάσει εύλογων και αμερόληπτων εμπορικών όρων. Οι τράπεζες θα μπορούν να χρησιμοποιούν χρήματα από το Capability and Innovation Fund και/ή τις προικοδοτήσεις που λαμβάνουν στο πλαίσιο του Incentivised Switching Scheme για να καλύψουν αυτό το κόστος. Τα χρήματα που έχουν εξοικονομηθεί έχουν αναδιανεμηθεί για άλλες πτυχές της εναλλακτικής δέσμης μέτρων.
                        
                     
         4.5.   ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΟ INNOVATION FUND
   
   4.5.1.   ΠΑΡΑΤΗΡΉΣΕΙΣ ΕΝΔΙΑΦΕΡΟΜΈΝΩΝ ΜΕΡΏΝ ΣΧΕΤΙΚΆ ΜΕ ΤΟ INNOVATION FUND
   
               (88)
            
            
               Ορισμένα ενδιαφερόμενα μέρη ήταν επικριτικά όσον αφορά το προτεινόμενο Innovation Fund, καθώς θεωρούσαν ότι είναι περιττό και, δεδομένης της μακροπρόθεσμης φύσης του, ήταν της άποψης ότι δεν θα είχε ουσιαστικό αντίκτυπο στον ανταγωνισμό και δεν θα επηρέαζε τη θέση της RBS στην αγορά ΜΜΕ του ΗΒ. Ισχυρίστηκαν ότι η χρηματοδότηση από το Innovation Fund θα ήταν καλύτερο να αφορά άλλα στοιχεία της δέσμης μέτρων.
            
         
               (89)
            
            
               Ορισμένες παρατηρήσεις σχετικά με το Innovation Fund ήταν θετικές και υποστηρίχθηκε ότι αυτό θα συνέβαλλε στην επιτάχυνση της καινοτομίας στον τομέα της τραπεζικής ΜΜΕ. Ορισμένοι προέβαλαν επίσης το επιχείρημα ότι οι τράπεζες και οι κατασκευαστικές εταιρείες θα πρέπει να έχουν τη δυνατότητα πρόσβασης στα οφέλη αυτής της χρηματοδότησης.
            
         4.5.2.   ΠΑΡΑΤΗΡΉΣΕΙΣ ΤΩΝ ΑΡΧΏΝ ΤΟΥ ΗΒ ΣΧΕΤΙΚΆ ΜΕ ΤΟ INNOVATION FUND ΚΑΙ ΣΧΕΤΙΚΆ ΜΕ ΠΑΡΑΤΗΡΉΣΕΙΣ ΕΝΔΙΑΦΕΡΟΜΈΝΩΝ ΜΕΡΏΝ
   
               (90)
            
            
               Σε απάντηση σε παρατηρήσεις που ελήφθησαν, το Innovation Fund θα συγχωνευτεί με το SME Capability Fund με στόχο τη δημιουργία του Capability and Innovation Fund (Ταμείο Ικανοτήτων και Καινοτομίας). Στόχος αυτής της συγχώνευσης είναι η αντιμετώπιση προβληματισμών σχετικά με την ύπαρξη δύο χωριστών ταμείων. Παρέχεται μεγαλύτερη ευελιξία όσον αφορά το ποιος μπορεί να υποβάλει αίτηση και τον τρόπο διανομής των κονδυλίων, ενώ παράλληλα διατηρούνται τα οφέλη της χρηματοδότησης για καινοτομίες που αφορούν ΜΜΕ.
            
         5.   ΑΞΙΟΛΟΓΗΣΗ ΤΟΥ ΜΕΤΡΟΥ/ΤΗΣ ΕΝΙΣΧΥΣΗΣ
   
   5.1.   ΥΠΑΡΞΗ ΚΡΑΤΙΚΗΣ ΕΝΙΣΧΥΣΗΣ
   
   
               (91)
            
            
               Σύμφωνα με το άρθρο 107 παράγραφος 1 της ΣΛΕΕ, ενισχύσεις που χορηγούνται από τα κράτη ή μέσω κρατικών πόρων υπό οποιαδήποτε μορφή, που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, κατά το μέτρο που επηρεάζουν τις μεταξύ κρατών μελών συναλλαγές, απαγορεύονται. Η Επιτροπή παρατηρεί ότι οι αρχές του ΗΒ θεωρούν ότι δεν θα χορηγηθεί πρόσθετη κρατική ενίσχυση στο πλαίσιο της επικαιροποιημένης εναλλακτικής δέσμης μέτρων.
            
         
               (92)
            
            
               Για να χαρακτηριστεί ένα μέτρο ως κρατική ενίσχυση κατά την έννοια του άρθρου 107 παράγραφος 1, πρέπει να πληρούνται σωρευτικά οι ακόλουθες προϋποθέσεις: i) το μέτρο πρέπει να καταλογίζεται στο κράτος και να χρηματοδοτείται με κρατικούς πόρους· ii) το μέτρο πρέπει να αποφέρει πλεονέκτημα στον αποδέκτη του· iii) το πλεονέκτημα αυτό πρέπει να είναι επιλεκτικό· και iv) το μέτρο πρέπει να νοθεύει ή να απειλεί να νοθεύσει τον ανταγωνισμό και να μπορεί να επηρεάσει τις συναλλαγές μεταξύ κρατών μελών.
            
         5.1.1.   ΠΙΘΑΝΉ ΕΝΊΣΧΥΣΗ ΥΠΈΡ ΤΗΣ RBS
   
               (93)
            
            
               Η επικαιροποιημένη εναλλακτική δέσμη μέτρων που περιγράφεται στην ενότητα 2.3 συνεπάγεται οικονομικό κόστος για την RBS. Με βάση τα δεδομένα που παρείχαν οι αρχές του ΗΒ, η εναλλακτική δέσμη μέτρων θα έχει εκτιμώμενο αρχικό κόστος για την RBS περίπου 833 εκατ. GBP (51), με πρόσθετη διαρκή επιβάρυνση σε απώλεια κερδών (52). Δεν θα χορηγηθούν κρατικοί πόροι στην RBS για τη χρηματοδότηση αυτών των μέτρων. Το κόστος της επικαιροποιημένης εναλλακτικής δέσμης μέτρων θα βαρύνει εξολοκλήρου την RBS.
            
         
               (94)
            
            
               Δεδομένου ότι η επικαιροποιημένη δέσμη εναλλακτικών μέτρων δεν περιλαμβάνει κρατικούς πόρους όσον αφορά την RBS, δεν είναι αναγκαία η αξιολόγηση των υπόλοιπων σωρευτικών προϋποθέσεων προκειμένου ένα μέτρο να χαρακτηριστεί ως κρατική ενίσχυση. Συνεπώς, η εναλλακτική δέσμη μέτρων δεν περιλαμβάνει νέα ενίσχυση υπέρ της RBS.
            
         5.1.2.   ΠΙΘΑΝΉ ΕΝΊΣΧΥΣΗ ΥΠΈΡ ΔΙΚΑΙΟΎΧΩΝ ΤΗΣ ΕΝΑΛΛΑΚΤΙΚΉΣ ΔΈΣΜΗΣ ΜΈΤΡΩΝ
   
               (95)
            
            
               Η Επιτροπή παρατηρεί ότι δεν υφίσταται άμεση σύνδεση μεταξύ της κρατικής ενίσχυσης που χορηγήθηκε στην RBS το 2008 και το 2009 και της επικαιροποιημένης εναλλακτικής δέσμης μέτρων που περιγράφεται στην ενότητα 2.3. Πράγματι, στο πλαίσιο της διαδικασίας που οδήγησε την απόφαση αναδιάρθρωσης, οι αρχές του ΗΒ δεσμεύτηκαν να εκποιήσουν την επιχείρηση Rainbow και η έγκριση της ενίσχυσης βασίστηκε στη συγκεκριμένη δέσμευση. Η εναλλακτική δέσμη μέτρων προτάθηκε οκτώ έτη μετά τη χορήγηση της τελευταίας κεφαλαιακής ενίσχυσης στην RBS. Συνακόλουθα, μπορεί να αποκλειστεί το ενδεχόμενο η εναλλακτική δέσμη μέτρων να συνδέεται άμεσα ή να χρηματοδοτείται από την ενίσχυση του 2008 και του 2009 που χορηγήθηκε στην RBS.
            
         
               (96)
            
            
               Θα πρέπει, ωστόσο, να σημειωθεί ότι, όπως αναφέρεται στην αιτιολογική σκέψη 15, το κράτος εξακολουθεί να κατέχει το 71,2 % των μετοχών της RBS. Αυτό σημαίνει ότι την οικονομική επιβάρυνση της εναλλακτικής δέσμης μέτρων επωμίζεται εμμέσως αλλά σε μεγάλο βαθμό το κράτος, δεδομένου ότι είναι ο πλειοψηφικός μέτοχος της RBS. Επιπλέον, οι αρχές του ΗΒ έχουν εμπλακεί στενά στον σχεδιασμό της εναλλακτικής δέσμης μέτρων, γεγονός που θα μπορούσε να σημαίνει ότι ο σχεδιασμός της δέσμης μέτρων καταλογίζεται στο κράτος. Επιπλέον, η εναλλακτική δέσμη μέτρων θα μπορούσε να παράσχει επιλεκτικό πλεονέκτημα στις επιχειρήσεις που δικαιούνται να επωφεληθούν από αυτήν. Το μέτρο έχει σχεδιαστεί επίσης έτσι ώστε οι επιπτώσεις του να είναι προσανατολισμένες προς τις ανταγωνιστικές οντότητες.
            
         
               (97)
            
            
               Ωστόσο, ακόμη και αν η εναλλακτική δέσμη μέτρων θεωρήθηκε ότι συνιστά κρατική ενίσχυση προς τις τράπεζες οι οποίες θα επωφελούνταν από αυτήν, η Επιτροπή θεωρεί ότι είναι συμβατή ως αναγκαίο μέρος των δεσμεύσεων με βάση τις οποίες τα μέτρα ενίσχυσης υπέρ της RBS θεωρούνται συμβατά με βάση την απόφαση αναδιάρθρωσης, την τροποποιημένη απόφαση αναδιάρθρωσης και την παρούσα απόφαση (53).
            
         5.1.3.   ΣΥΜΠΈΡΑΣΜΑ ΣΧΕΤΙΚΆ ΜΕ ΤΗΝ ΎΠΑΡΞΗ ΝΈΑΣ ΕΝΊΣΧΥΣΗΣ
   
               (98)
            
            
               Δεδομένων των στοιχείων που αναλύθηκαν στην ενότητα 5.1.1, η Επιτροπή καταλήγει στο συμπέρασμα ότι η επικαιροποιημένη εναλλακτική δέσμη μέτρων δεν μπορεί να χαρακτηριστεί νέα κρατική ενίσχυση υπέρ της RBS.
            
         
               (99)
            
            
               Όπως αναλύθηκε στην ενότητα 5.1.2, στον βαθμό που η εναλλακτική δέσμη μέτρων χαρακτηρίζεται ως κρατική ενίσχυση προς τις τράπεζες οι οποίες επωφελούνται από αυτήν, η εν λόγω ενίσχυση θεωρείται συμβατή με βάση το άρθρο 107 παράγραφος 3 στοιχείο β) της ΣΛΕΕ ως αναγκαίο μέρος των δεσμεύσεων βάσει των οποίων τα αρχικά μέτρα ενίσχυσης υπέρ της RBS θεωρούνται συμβατά στην προκειμένη περίπτωση. Η συμβατότητα της υφιστάμενης ενίσχυσης υπέρ της RBS ενόψει της αντικατάστασης της δέσμευσης εκποίησης από την εναλλακτική δέσμη μέτρων αναλύεται στην ενότητα 5.2 της παρούσας απόφασης.
            
         5.2.   ΣΥΜΒΑΤΟΤΗΤΑ
   
   
               (100)
            
            
               Ενώ η επικαιροποιημένη εναλλακτική δέσμη μέτρων δεν φαίνεται να περιλαμβάνει νέα κρατική ενίσχυση υπέρ της RBS, η υφιστάμενη ενίσχυση εγκρίθηκε, μεταξύ άλλων, με βάση τη δέσμευση πώλησης της επιχείρησης Rainbow. Οι αρχές του ΗΒ ζητούν επί του παρόντος την αντικατάσταση αυτής της δέσμευσης με δέσμευση για την υλοποίηση της επικαιροποιημένης εναλλακτικής δέσμης μέτρων. Συνεπώς, η Επιτροπή πρέπει να αξιολογήσει κατά πόσο η προτεινόμενη αντικατάσταση θα επηρεάσει το συμπέρασμα ότι η υφιστάμενη ενίσχυση στην RBS είναι συμβατή με την εσωτερική αγορά.
            
         
               (101)
            
            
               Μια απόφαση αναδιάρθρωσης, όπως η τροποποιημένη απόφαση αναδιάρθρωσης, μπορεί καταρχήν να τροποποιηθεί από την Επιτροπή σε περίπτωση που η τροποποίηση βασίζεται σε νέες δεσμεύσεις οι οποίες μπορούν να θεωρηθούν ισοδύναμες με τις αρχικές δεσμεύσεις (54). Σε αυτή την περίπτωση, τα υφιστάμενα μέτρα ενίσχυσης θα παραμείνουν συμβατά βάσει του άρθρου 107 παράγραφος 3 στοιχείο β) της ΣΛΕΕ εάν η γενική ισορροπία της αρχικής πρότασης παραμείνει αμετάβλητη. Προκειμένου να διαφυλαχθεί η αρχική ισορροπία, η αντικατάσταση της δέσμευσης εκποίησης από την εναλλακτική δέσμη μέτρων δεν θα πρέπει να επηρεάσει δυσμενώς τη βιωσιμότητα του δικαιούχου της ενίσχυσης, με το σύνολο των δεσμεύσεων να παραμένουν ισοδύναμες όσον αφορά τον επιμερισμό των βαρών και τα αντισταθμιστικά μέτρα, λαμβανομένων υπόψη των απαιτήσεων της ανακοίνωσης περί αναδιάρθρωσης (55).
            
         5.2.1.   ΒΙΩΣΙΜΌΤΗΤΑ
   
               (102)
            
            
               Η Επιτροπή πρέπει να αξιολογήσει κατά πόσο οι τροποποιήσεις στις τροποποιημένες δεσμεύσεις θέτουν υπό αμφισβήτηση το συμπέρασμα που συνήχθη στην τροποποιημένη απόφαση αναδιάρθρωσης όσον αφορά την ικανότητα της RBS να ανακτήσει τη βιωσιμότητά της χωρίς να απαιτείται πρόσθετη κρατική ενίσχυση.
            
         
               (103)
            
            
               Σύμφωνα με την εκτίμηση των αρχών του ΗΒ (βλέπε πίνακα 3), το κόστος της εναλλακτικής δέσμης μέτρων δεν είναι υψηλότερο από το κόστος που συνεπάγεται η συνέχιση της εκποίησης της επιχείρησης Rainbow. Κατά συνέπεια, η Επιτροπή θεωρεί ότι η μετάβαση στην εναλλακτική δέσμη μέτρων δεν θα επηρεάσει σημαντικά τη βιωσιμότητα της RBS.
            
         
               (104)
            
            
               Θα πρέπει επίσης να σημειωθεί ότι η επιχείρηση Rainbow δεν είναι από μόνη της ζημιογόνα οντότητα (56). Συνεπώς, οι τροποποιήσεις στις τροποποιημένες δεσμεύσεις με στόχο η RBS να μπορέσει να διατηρήσει την επιχείρηση Rainbow δεν θα έχουν αρνητικό αντίκτυπο στην κερδοφορία της RBS.
            
         
               (105)
            
            
               Η Επιτροπή καταλήγει στο προκαταρκτικό συμπέρασμα ότι οι τροποποιήσεις που πρότειναν οι αρχές του ΗΒ δεν θέτουν σε κίνδυνο τη βιωσιμότητα της RBS.
            
         
               (106)
            
            
               H RBS έχει σημειώσει σημαντικές απώλειες που καταλογίζονται στους κατόχους κοινών μετοχών από το 2008 (57), οι οποίες οφείλονται κυρίως στη συσσώρευση μεγάλων έκτακτων κονδυλίων, όπως τα πρόστιμα και οι διακανονισμοί για παλαιότερη παραβατική συμπεριφορά και η καταχρηστική πώληση ορισμένων προϊόντων, το κόστος αναδιάρθρωσης και οι ζημίες από μη βασικά στοιχεία ενεργητικού που ήταν μεγαλύτερες από τις αναμενόμενες. Ως εκ τούτου, η Επιτροπή πρέπει να αξιολογήσει κατά πόσο το συμπέρασμά της ότι η RBS θα είναι σε θέση να ανακτήσει την κερδοφορία και τη βιωσιμότητά της χωρίς πρόσθετη κρατική ενίσχυση εξακολουθεί να ισχύει.
            
         
               (107)
            
            
               Η Επιτροπή σημειώνει ότι τα αποτελέσματα του πρώτου εξαμήνου του 2017 της RBS υποδεικνύουν βελτιωμένη κερδοφορία (58). Η RBS ανέφερε κέρδος εκμετάλλευσης για τους κατόχους κοινών μετοχών ύψους 939 εκατ. GBP για το πρώτο εξάμηνο του 2017.
            
         
               (108)
            
            
               Οι δείκτες βασικού κεφαλαίου κατηγορίας 1 έχουν βελτιωθεί περαιτέρω από το 2013 και το βασικό κέρδος εκμετάλλευσης συνεχίζει να είναι θετικό, όπως περιγράφεται στην αιτιολογική σκέψη 11 της απόφασης για την κίνηση της διαδικασίας
            
         
               (109)
            
            
               Κατά συνέπεια, η Επιτροπή θεωρεί ότι οι προτεινόμενες τροποποιήσεις δεν θέτουν υπό αμφισβήτηση το συμπέρασμα που συνήχθη στην τροποποιημένη απόφαση αναδιάρθρωσης όσον αφορά την ικανότητα της RBS να ανακτήσει τη βιωσιμότητά της.
            
         5.2.2.   ΕΠΙΜΕΡΙΣΜΟΣ ΒΑΡΩΝ
   
               (110)
            
            
               Στην τροποποιημένη απόφαση αναδιάρθρωσης αναφέρεται ότι η εκποίηση της επιχείρησης Rainbow ελήφθη υπόψη ως μέτρο για τον περιορισμό των στρεβλώσεων του ανταγωνισμού και δεν ήταν ούτε μέτρο επιμερισμού των επιβαρύνσεων ούτε μέτρο για την περιορισμό του κόστους αναδιάρθρωσης (59). Υπό αυτό το πρίσμα, η προτεινόμενη επικαιροποιημένη εναλλακτική δέσμη μέτρων δεν επηρεάζει την αξιολόγηση του επιμερισμού των επιβαρύνσεων που είχε διενεργήσει πρωτύτερα τη Επιτροπή.
            
         
               (111)
            
            
               Συνεπώς, οι κοινοποιηθείσες αλλαγές δεν επηρεάζουν την αξιολόγηση του επιμερισμού των επιβαρύνσεων που πραγματοποιήθηκε στην απόφαση αναδιάρθρωσης και στην τροποποιημένη απόφαση αναδιάρθρωσης.
            
         5.2.3.   ΜΈΤΡΑ ΓΙΑ ΤΟΝ ΠΕΡΙΟΡΙΣΜΌ ΤΩΝ ΣΤΡΕΒΛΏΣΕΩΝ ΤΟΥ ΑΝΤΑΓΩΝΙΣΜΟΎ
   
               (112)
            
            
               Σύμφωνα με την τροποποιημένη απόφαση αναδιάρθρωσης, (60) ο πρωταρχικός σκοπός της δέσμευσης για εκποίηση της επιχείρησης Rainbow ήταν να περιοριστεί η στρέβλωση του ανταγωνισμού την οποία θα μπορούσε να προκαλέσει η ενίσχυση στην RBS. Πιο συγκεκριμένα, η δέσμευση εκποίησης της επιχείρησης Rainbow είχε ως στόχο να αποφευχθεί το ενδεχόμενο το πολύ μεγάλο ποσό της κρατικής ενίσχυσης που χορηγήθηκε στην RBS το 2008 και το 2009 να οδηγήσει σε αδικαιολόγητη στρέβλωση του ανταγωνισμού στην αγορά τραπεζικών υπηρεσιών για ΜΜΕ και πελάτες μεσαίου επιπέδου του ΗΒ, όπου η RBS είχε ηγετική θέση (61). Προκειμένου να αποφευχθεί το ενδεχόμενο ενίσχυσης της θέσης της RBS στη συγκεκριμένη αγορά και, κατά αυτόν τον τρόπο, να αυξηθεί ο ανταγωνισμός σε αυτή την αγορά, οι αρχές του ΗΒ δεσμεύτηκαν ότι η RBS θα προβεί σε εκποίηση οντότητας που έχει μερίδιο αγοράς 5 % στην αγορά πελατών ΜΜΕ και πελατών μεσαίου επιπέδου του ΗΒ (62).
            
         
               (113)
            
            
               Ο σκοπός της εναλλακτικής δέσμης μέτρων, όπως περιγράφεται στην ενότητα 3.3 είναι η αποκατάσταση της στρέβλωσης του ανταγωνισμού κατά τον ίδιο τρόπο με τη δέσμευση εκποίησης της επιχείρησης Rainbow την οποία αντικαθιστά.
            
         
               (114)
            
            
               Συνεπώς, η Επιτροπή πρέπει να αξιολογήσει κατά πόσο η επικαιροποιημένη εναλλακτική δέσμη μέτρων είναι ισοδύναμη με τη δέσμευση εκποίησης που θα αντικαταστήσει.
            
         5.2.3.1.   
         Σχεδιασμός επιμέρους μέτρων
      
   
   
               (115)
            
            
               Η εναλλακτική δέσμη μέτρων αποτελείται κατά κύριο λόγο από δύο επιμέρους μέτρα. Η Επιτροπή σκοπεύει να αξιολογήσει την ισοδυναμία τόσο σε επιμέρους επίπεδο όσο και σε επίπεδο δέσμης μέτρων.
            
         
      Capability and Innovation Fund
   
   
               (116)
            
            
               Η Επιτροπή παρατηρεί ότι η χορήγηση κονδυλίων από το Capability and Innovation Fund (63) σε ανταγωνιστικές οντότητες με στόχο την ενίσχυση της ικανότητάς τους να προσφέρουν υπηρεσίες τραπεζικής ΜΜΕ θα οδηγήσει πιθανώς σε αύξηση του ανταγωνισμού στην αγορά τραπεζικής ΜΜΕ.
            
         
               (117)
            
            
               Βάσει των παρατηρήσεων ενδιαφερόμενων μερών που έλαβε η Επιτροπή ως αποτέλεσμα της απόφασης για την κίνηση της διαδικασίας, η Επιτροπή διαπιστώνει ότι η διανομή των κονδυλίων σε διάφορες επιχορηγήσεις ύψους έως 120 εκατ. GBP της επιτρέπει να ενισχύσει τις τραπεζικές προσφορές μεγάλου αριθμού τραπεζών και να εξασφαλίσει μεγαλύτερη ποικιλία επιλογών στην αγορά.
            
         
               (118)
            
            
               Το ενδιαφέρον που έχουν επιδείξει ενδιαφερόμενα μέρη και οι παρατηρήσεις που έχουν ληφθεί από αυτά σχετικά με τους τρόπους χρήσης των κονδυλίων που ενδέχεται να λάβουν από το Capability and Innovation Fund παρέχουν πρόσθετη εξασφάλιση ότι το Capability Fund θα έχει θετικό αντίκτυπο στον ανταγωνισμό στην αγορά.
            
         
               (119)
            
            
               Βάσει των παρατηρήσεων που ελήφθησαν από ενδιαφερόμενα μέρη, το μέγεθος των επιχορηγήσεων αντιστοιχεί σε μεγάλο βαθμό στο μέγεθος το οποίο ορισμένα από τα ενδιαφερόμενα μέρη υπέδειξαν ότι θα χρειάζονταν ώστε να ενθαρρυνθούν να επενδύσουν για τη βελτίωση των ικανοτήτων τους στον τομέα της τραπεζικής ΜΜΕ. Οι εκταμιεύσεις από τα ταμεία θα αποτελέσουν αντικείμενο ανταγωνισμού, με το μεγαλύτερο μέρος της χρηματοδότησης να προορίζεται για τις οντότητες που είναι σε θέση να υποβάλουν το πιο δυνατό, επωφελές για τον ανταγωνισμό σενάριο στον φορέα. Η Επιτροπή θεωρεί ότι το μέγεθος των επιχορηγήσεων του Capability and Innovation Fund είναι κατάλληλο και ότι ο ανταγωνισμός θα οδηγήσει σε μεγαλύτερο αντίκτυπο στην αγορά.
            
         
               (120)
            
            
               Η Επιτροπή σημειώνει ότι, από το σύνολο των 425 εκατ. GBP, οι πόροι του Capability and Innovation Fund συγκεντρώνονται γύρω από τέσσερις μεγάλες χρηματοδοτήσεις, το συνολικό ύψος των οποίων ανέρχεται σε 330 εκατ. GBP. Πράγματι, υπάρχει μεγάλη απόκλιση μεταξύ του μεριδίου αγοράς των τεσσάρων κορυφαίων τραπεζών για τον τομέα των ΜΜΕ του ΗΒ (64) και των ανταγωνιστικών οντοτήτων. Επιπλέον, μεταξύ των ανταγωνιστικών οντοτήτων, υπάρχει μεγάλη διαφορά μεταξύ των οντοτήτων που έχουν καθιερωθεί στον τομέα της τραπεζικής ΜΜΕ και εκείνων που μόλις εισήλθαν στην αγορά ή προσφέρουν περιορισμένο φάσμα προϊόντων, στοχεύοντας συχνά στις μικρότερες MME. Ο σκοπός της εκποίησης της επιχείρησης Rainbow ήταν η δημιουργία τράπεζας ΜΜΕ και μεσαίου επιπέδου η οποία, αν και μικρότερη από τις τέσσερις κορυφαίες τράπεζες ΜΜΕ, θα ήταν αρκετά μεγάλη για να τις ανταγωνίζεται. Η στόχευση του μεγαλύτερου μέρους των κονδυλίων σε αυτό τον μικρό αριθμό ανταγωνιστικών οντοτήτων με ισχυρή υφιστάμενη ικανότητα ΕΤΛ για ΜΜΕ είναι πιθανόν να οδηγήσει στον μεγαλύτερο δυνατό αντίκτυπο στον ανταγωνισμό στην αγορά, ενώ παράλληλα οδηγεί με μεγαλύτερη βεβαιότητα στη σημαντική ενίσχυση της θέσης ενός ή περισσότερων οντοτήτων. Αυτό θα οδηγούσε επομένως σε αύξηση του αντίκτυπου τον οποίο θα είχε η εκποίηση της επιχείρησης Rainbow σε σύγκριση με την εναλλακτική δέσμη μέτρων που θα εστίαζε στους νεοεισερχομένους ή στις τράπεζες που προσφέρουν μόνο περιορισμένο φάσμα προϊόντων τραπεζικής ΜΜΕ, τα οποία απευθύνονται συχνά μόνο στις μικρότερες ΜΜΕ.
            
         
               (121)
            
            
               Σύμφωνα με τις παρατηρήσεις που ελήφθησαν από ενδιαφερόμενα μέρη, είναι σημαντικό για τις ανταγωνιστικές οντότητες να αναπτύξουν σε πρώτο στάδιο επιπλέον ικανότητες με στόχο τη στήριξη της προσπάθειας να πειστούν οι πελάτες της W&G να κάνουν μεταφορά στο πλαίσιο του καθεστώτος κινήτρων για μεταφορά. Η Επιτροπή θεωρεί ότι η παροχή διαστήματος τριών μηνών μετά τη χορήγηση επιχορήγησης από το Capability and Innovation Fund παρέχει στις ανταγωνιστικές οντότητες τη δυνατότητα να σχεδιάσουν και να υλοποιήσουν πρόσθετες επενδύσεις χωρίς να καθυστερούν αδικαιολόγητα την υλοποίηση του Incentivised Switching Scheme.
            
         
      Το καθεστώς παροχής κινήτρων για μεταφορά
   
   
               (122)
            
            
               Η Επιτροπή παρατηρεί ότι το Incentivised Switching Scheme (65) θα αυξήσει τον ανταγωνισμό στην αγορά τραπεζικής ΜΜΕ μέσω της μεταφοράς πελατών από την RBS σε ανταγωνιστικές οντότητες. Η υλοποίηση του Incentivised Switching Scheme αποσκοπεί στη μεταφορά πελατών που αντιπροσωπεύουν το 3 τοις εκατό του μεριδίου αγοράς της RBS στην αγορά τραπεζικής ΜΜΕ του ΗΒ (υπολογίστηκε με βάση τον αριθμό των ΜΜΕ).
            
         
               (123)
            
            
               Όσον αφορά τον αριθμό των μεταφερόμενων ΜΜΕ, το Incentivised Switching Scheme θα οδηγήσει σε μείωση του μεριδίου αγοράς της RBS κατά περισσότερο από 3 τοις εκατό, ωστόσο σε αυτή την περίπτωση το χαρτοφυλάκιο των πελατών που θα κάνουν μεταφορά θα περιλαμβάνει μεγαλύτερο ποσοστό μικρότερων ΜΜΕ. Πράγματι, δεδομένου ότι το ύψος της χρηματοδότησης που είναι διαθέσιμη για το μέτρο Β υπόκειται σε ανώτατο όριο, η μεταφορά περισσότερων πελατών σημαίνει οπωσδήποτε ότι οι προικοδοτήσεις πρέπει να είναι κατά μέσο όρο μικρότερες, γεγονός που συνεπάγεται ότι οι μεταφερόμενοι πελάτες θα πρέπει να είναι πολύ μικρές ΜΜΕ, οι οποίες δεν ήταν ο στόχος της εκποίησης της επιχείρησης Rainbow. Εν κατακλείδι, κατά την αξιολόγηση της ισοδυναμίας, θα πρέπει να ληφθεί υπόψη ότι το Incentivised Switching Scheme θα καταστήσει δυνατό τον περιορισμό της μεταφοράς μεριδίου αγοράς της RBS στο 3 τοις εκατό.
            
         
               (124)
            
            
               Όσον αφορά την πιθανότητα να επιτευχθεί η μείωση του 3 τοις εκατό, η Επιτροπή παρατηρεί ότι οι προσφορές που κάνουν οι ανταγωνιστικές οντότητες θα πρέπει να είναι αρκετά ελκυστικές ώστε να πείσουν τον μέγιστο αριθμό πελατών να κάνουν μεταφορά. Λαμβανομένων υπόψη των παρατηρήσεων που ελήφθησαν από τα ενδιαφερόμενα μέρη, του μεγέθους των προικοδοτήσεων που αναφέρεται στην έρευνα της Charterhouse για λογαριασμό της RBS (66) και της αυξημένης χρηματοδότησης που είναι διαθέσιμη για το μέτρο Β, η Επιτροπή θεωρεί ότι η χρηματοδότηση είναι πλέον αρκετά υψηλή ώστε να παράσχει κίνητρα για τη μεταφορά πελατών που αντιπροσωπεύουν μερίδιο αγοράς 3 τοις εκατό.
            
         
               (125)
            
            
               Η Επιτροπή θεωρεί ότι η παράταση της διάρκειας, η επέκταση της περιμέτρου και ο πολλαπλασιαστής, όπως περιγράφονται στις αιτιολογικές σκέψεις 52 και 53, αποτελούν σημαντικές ασφαλιστικές δικλίδες οι οποίες παρέχουν πρόσθετη εξασφάλιση ότι μπορεί να επιτευχθεί μεταφορά μεριδίου αγοράς 3 τοις εκατό της RBS.
            
         
               (126)
            
            
               Η Επιτροπή θεωρεί επίσης ότι οι ΕΤΛ αποτελούν προϊόν «εισόδου» για τις ΜΜΕ και, εν γένει, οι πελάτες θα λάβουν υπόψη τον πάροχο ΕΤΛ τους όταν αναζητούν άλλες τραπεζικές υπηρεσίες, όπως δάνεια (67). Συνεπώς, η Επιτροπή θεωρεί ότι τα κίνητρα για μεταφορά ΕΤΛ παρέχουν επίσης κίνητρα στους πελάτες για μεταφορά δανειακών προϊόντων.
            
         
               (127)
            
            
               Η Επιτροπή παρατηρεί ότι οι προικοδοτήσεις δανείου που περιγράφονται στην αιτιολογική σκέψη 48 θα δώσουν στις ανταγωνιστικές οντότητες τη δυνατότητα να παράσχουν περαιτέρω κίνητρα σε πελάτες ΜΜΕ προκειμένου να μεταφέρουν άλλα προϊόντα μαζί με τους ΕΤΛ τους. Το μέγεθος των προικοδοτήσεων δανείου περιορίζει επίσης το μειονέκτημα που ανέφεραν ορισμένα ενδιαφερόμενα μέρη όσον αφορά τη χρήση του τυποποιημένου μοντέλου κεφαλαίου (68). Η Επιτροπή θεωρεί ότι το γεγονός αυτό παρέχει μεγαλύτερη εξασφάλιση ότι η εναλλακτική δέσμη μέτρων είναι ισοδύναμη με την εκποίηση της επιχείρησης Rainbow στο πλαίσιο της οποίας τα δάνεια θα είχαν μεταφερθεί σε δυνητικό αγοραστή.
            
         
               (128)
            
            
               Η Επιτροπή σημειώνει επίσης ότι τα 75 εκατ. GBP που έχουν δεσμευτεί για τη διευκόλυνση της μεταφοράς (αποζημίωση για τέλη διακοπής που σχετίζονται με τη μεταφορά υπολοίπων δανείου ή άλλο κόστος τρίτων μερών, όπως νομικά έξοδα) και η υπηρεσία Current Account Switching Service θα περιορίσουν τους φραγμούς για τη μεταφορά πελατών στις ανταγωνιστικές οντότητες.
            
         
               (129)
            
            
               Η Επιτροπή θεωρεί επίσης ότι οι εξουσίες και η εποπτεία του φορέα (69) διασφαλίζουν ότι το Incentivised Switching Scheme μπορεί να προσαρμοστεί περαιτέρω στα μηνύματα της αγοράς μετά την έναρξη της λειτουργίας του καθεστώτος.
            
         
               (130)
            
            
               Η Επιτροπή δεν θεωρεί προβληματικό το γεγονός ότι η πρόσβαση σε υποκαταστήματα της RBS (όπως περιγράφεται στην αιτιολογική σκέψη 57) δεν προτείνεται πλέον να προσφέρεται δωρεάν, όπως προβλέπεται στην αρχική έκδοση της εναλλακτικής δέσμης μέτρων. Πράγματι, οι εγκατεστημένες ανταγωνιστικές οντότητες ΜΜΕ σχολίασαν ότι δεν χρειάζονται τέτοια πρόσβαση για να μπορούν να ανταγωνιστούν τις τέσσερις κορυφαίες τράπεζες ΜΜΕ. Μέσω της χρήσης των κονδυλίων που διατέθηκαν αρχικά στο (αρχικά δωρεάν) Branch Access Scheme για τα μέτρα Α και Β, τα κονδύλια της εναλλακτικής δέσμης μέτρων διανέμονται πιο αποτελεσματικά με στόχο την επίτευξη ισοδυναμίας με το αποτέλεσμα της εκποίησης της επιχείρησης Rainbow.
            
         
               (131)
            
            
               Με βάση τις αλλαγές που έγιναν στο Incentivised Switching Scheme και τις ασφαλιστικές δικλίδες που περιλαμβάνονται στο καθεστώς και σε συνέχεια των παρατηρήσεων που ελήφθησαν από ενδιαφερόμενα μέρη, η Επιτροπή καταλήγει στο συμπέρασμα ότι υπάρχει μεγάλη πιθανότητα το Incentivised Switching Scheme να επιτύχει μεταφορά μεριδίου αγοράς της RBS 3 τοις εκατό.
            
         5.2.3.2.   
         Συνολική ισοδυναμία της δέσμης μέτρων με τη δέσμευση εκποίησης της επιχείρησης Rainbow
      
   
   
               (132)
            
            
               Όπως αναφέρεται στην απόφαση για την κίνηση της διαδικασίας (70), υπάρχουν διάφοροι τρόποι για την αξιολόγηση της ισοδυναμίας της εναλλακτικής δέσμης μέτρων. Σε επίπεδο αντιπαραδείγματος, ο αντίκτυπος της εναλλακτικής δέσμης μέτρων μπορεί να συγκριθεί με τον αντίκτυπο τον οποίο θα αναμενόταν να έχει η πώληση της επιχείρησης Rainbow σε αγοραστή του κλάδου εάν υλοποιούταν τώρα («εκποίηση Rainbow» στον πίνακα 3) ή με τον αντίκτυπο τον οποίο θα αναμενόταν να έχει η εκποίηση της επιχείρησης Rainbow σύμφωνα με την απόφαση αναδιάρθρωσης («στόχος της απόφασης 2009» στον πίνακα 3). Σε επίπεδο χρησιμοποιούμενου δείκτη, η ισοδυναμία μπορεί να αξιολογηθεί με τη χρήση διαφόρων δεικτών, όπως η εξέλιξη του μεριδίου αγοράς ΜΜΕ της RBS, η οικονομική επιβάρυνση της RBS και το μέγεθος των μεταφερόμενων στοιχείων ενεργητικού και απαιτήσεων.
            
         
               (133)
            
            
               Στον πίνακα 3 γίνεται σύγκριση των τριών σεναρίων με διαφορετικούς δείκτες.
               
                  Πίνακας 3
               
               
                  Σύγκριση 3 σεναρίων μαζί με διαφορετικούς δείκτες
               
               
                            
                        
                        
                           Στόχος της απόφασης του 2009
                        
                        
                           Εκποίηση Rainbow
                        
                        
                           Επικαιροποιημένη εναλλακτική δέσμη μέτρων
                        
                     
                           Κίνητρο της δέσμευσης
                        
                        
                           Περιορισμός της στρέβλωσης του ανταγωνισμού στην αγορά ΜΜΕ του ΗΒ
                        
                        
                           Περιορισμός της στρέβλωσης του ανταγωνισμού στην αγορά ΜΜΕ του ΗΒ
                        
                        
                           Περιορισμός της στρέβλωσης του ανταγωνισμού στην αγορά ΜΜΕ του ΗΒ
                        
                     
                           Απώλεια μεριδίου αγοράς της RBS στην αγορά ΜΜΕ του ΗΒ (71)
                           
                        
                        
                           5 %
                        
                        
                           [0-5] % [[5-10]]
                        
                        
                           3 % [[5-10]]
                        
                     
                           Συνολική απώλεια κεφαλαίου (72)
                           
                        
                        
                           […] GBP
                        
                        
                           […] GBP
                           [[…] GBP]
                        
                        
                           […] GBP
                           […] GBP]
                        
                     
                           Αντίκτυπος δείκτη CET1
                        
                        
                           Α/Α
                        
                        
                           […] %
                        
                        
                           […] %
                        
                     
                           Συνολική μεταφορά στοιχείων ενεργητικού
                        
                        
                           20 δισεκατ. GBP
                        
                        
                           [15-25]δισεκατ. GBP
                        
                        
                           [0-5]δισεκατ. GBP
                        
                     
         
               (134)
            
            
               Το κίνητρο για την εκποίηση της επιχείρησης Rainbow στην απόφαση αναδιάρθρωσης και την τροποποιημένη απόφαση αναδιάρθρωσης είναι ο περιορισμός της στρέβλωσης του ανταγωνισμού στην αγορά τραπεζικής ΜΜΕ και μεσαίου επιπέδου του ΗΒ. Οι αρχές του ΗΒ έχουν σχεδιάσει την εναλλακτική δέσμη μέτρων με στόχο την επίτευξη του ίδιου βασικού στόχου.
            
         
               (135)
            
            
               Οι εναλλακτικές μπορούν να συγκριθούν με τη χρήση του αντικτύπου στο μερίδιο αγοράς της RBS στην αγορά ΜΜΕ του ΗΒ. Σύμφωνα με την απόφαση αναδιάρθρωσης, η εκποίηση της επιχείρησης Rainbow αναμενόταν να οδηγήσει σε απώλεια μεριδίου αγοράς 5 %, όπως περιγράφεται στην αιτιολογική σκέψη 112 της απόφασης για την κίνηση της διαδικασίας. Η εναλλακτική δέσμη μέτρων αναμένεται επίσης να οδηγήσει σε απώλεια μεριδίου αγοράς. Αυτή η απώλεια θα ανέλθει σε 3 %, εάν ληφθεί υπόψη μόνο το Incentivised Switching Scheme. Η Επιτροπή θεωρεί ότι ο αντίκτυπος του Capability and Innovation Fund θα είναι επίσης αρκετά σημαντικός ώστε οι ΜΜΕ να μπορέσουν να στραφούν από την RBS προς άλλες τράπεζες. Ωστόσο, αυτός ο αντίκτυπος είναι δύσκολο να ποσοτικοποιηθεί.
            
         
               (136)
            
            
               Όπως αναφέρουν οι αρχές του ΗΒ (73), είναι εύλογο να ληφθεί υπόψη το γεγονός ότι η RBS έχει απολέσει μερίδιο αγοράς στην αγορά τραπεζικής ΜΜΕ του ΗΒ από την ημερομηνία λήψης της απόφασης αναδιάρθρωσης. Οι αρχές του ΗΒ επικαλέστηκαν στοιχεία παρόχου δεδομένων. Δυστυχώς, ο πάροχος δεδομένων άρχισε να πραγματοποιεί υπολογισμούς για το μερίδιο αγοράς μόλις το τέταρτο τρίμηνο του 2010. Συνεπώς, δεν υπάρχουν συνεπείς χρονοσειρές που να καλύπτουν την περίοδο από το 2008 ή το 2009 μέχρι σήμερα. Σύμφωνα με τα δεδομένα που υπολόγισε ο πάροχος, το μερίδιο αγοράς της RBS ανερχόταν σε [25-30] % κατά το τέταρτο τρίμηνο του 2010 (πρώτο σημείο δεδομένων) στην αγορά για ΜΜΕ με κύκλο εργασιών έως 25 εκατ. GBP. Σύμφωνα με αυτά τα δεδομένα, η RBS απώλεσε [3-7] % του μεριδίου αγοράς μεταξύ του 4ου τριμήνου του 2010 και του 4ου τριμήνου του 2016 στην αγορά για ΜΜΕ με κύκλο εργασιών έως 25 εκατ. GBP (74). Η Επιτροπή θεωρεί ότι η χρήση της απώλειας μεριδίου αγοράς από το τέταρτο τρίμηνο του 2011 ([0-5] %) αποτελεί πιο συνετή επιλογή έναντι της χρήσης της απώλειας μεριδίου αγοράς από το τέταρτο τρίμηνο του 2010 ([3-7] %), διότι το πρώτο σημείο δεδομένων (τέταρτο τρίμηνο του 2010) παρέχει μερίδιο αγοράς μεγαλύτερο από εκείνο που προέκυψε από άλλες πηγές κατά τον χρόνο της απόφασης αναδιάρθρωσης και, συνεπώς, δεν μπορεί να αποκλειστεί το ενδεχόμενο ότι πρόκειται για εφάπαξ μέγιστο σημείο που δεν αντανακλά ορθά το σημείο έναρξης της περιόδου 2008-2009. Συνεπώς, η Επιτροπή θεωρεί ότι το μερίδιο αγοράς στο τμήμα της αγοράς ΜΜΕ του ΗΒ το οποίο έχει ήδη απολεσθεί μπορεί να προσδιοριστεί ποσοτικά κατά τρόπο συνετό σε [0-5] %.
            
         
               (137)
            
            
               Η μείωση κατά 5 % στο μερίδιο αγοράς της RBS που αναμένεται στην απόφαση αναδιάρθρωσης είναι μεγαλύτερη όταν η απώλεια μεριδίου αγοράς που αναμένεται από την εναλλακτική δέσμη μέτρων (έως 3 % μόνο από το μέτρο Β) προστίθεται στην παρατηρηθείσα απώλεια μεριδίου αγοράς [0-5] %.
            
         
               (138)
            
            
               Με βάση την ανάλυση στις αιτιολογικές σκέψεις 122 έως 131, η Επιτροπή κρίνει ότι υπάρχει μεγάλη πιθανότητα να επιτευχθεί μεταφορά μεριδίου αγοράς 3 % σε πελάτες ΜΜΕ με την εναλλακτική δέσμη μέτρων.
            
         
               (139)
            
            
               Εν κατακλείδι, η Επιτροπή θεωρεί ότι η απώλεια μεριδίου αγοράς για ΜΜΕ που αναμενόταν το 2009 κατά τον χρόνο της απόφασης αναδιάρθρωσης θα επιτευχθεί με την εναλλακτική δέσμη μέτρων.
            
         
               (140)
            
            
               Η Επιτροπή παρατηρεί ότι το μέτρο Α στοχεύει σε πελάτες ΜΜΕ, ωστόσο δεν αποκλείει τους πελάτες μεσαίου επιπέδου από το να επωφεληθούν από την εναλλακτική δέσμη μέτρων. Το Capability & Innovation Fund θα παράσχει στις τράπεζες τη δυνατότητα να βελτιώσουν και να διευρύνουν τις υφιστάμενες προτάσεις επιχειρηματικής τραπεζικής τους για μεγαλύτερες ΜΜΕ και, συνακόλουθα επίσης, για πελάτες μεσαίου επιπέδου. Για παράδειγμα, μια από τις τράπεζες ανέφερε στο πλαίσιο των παρατηρήσεών της σε συνέχεια της απόφασης για την κίνηση της διαδικασίας ότι θα επένδυε έως 25 εκατ. GBP σε εξελιγμένη πλατφόρμα διαδικτυακής τραπεζικής για επιχειρήσεις η οποία θα παρείχε εξελιγμένες ψηφιακές δυνατότητες (συμπεριλαμβανομένων δυνατοτήτων ανταλλαγής συναλλάγματος και διεθνών πληρωμών) σε μικρές, μεσαίες και μεγάλες εταιρείες. Η εν λόγω τράπεζα ανέμενε επίσης ότι άλλα επενδυτικά σχέδια ύψους έως 50 εκατ. GBP θα τη βοηθούσαν να καλύψει όλα τα τμήματα της αγοράς.
            
         
               (141)
            
            
               Η Επιτροπή θεωρεί επίσης ότι το Incentivised Switching Scheme (με μεγάλες προικοδοτήσεις για τις μεγαλύτερες, πιο σύνθετες ΜΜΕ) θα παράσχει περαιτέρω κίνητρα στις ανταγωνιστικές οντότητες ώστε να βελτιώσουν τα προϊόντα και τις υπηρεσίες τους για τις εν λόγω μεγαλύτερες ΜΜΕ. Συνεπώς, αυτές οι ανταγωνιστικές οντότητες θα ενισχύσουν επίσης την ικανότητα εξυπηρέτησης πελατών μεσαίου επιπέδου.
            
         
               (142)
            
            
               Η Επιτροπή παρατηρεί επίσης ότι οι επιχορηγήσεις και οι προικοδοτήσεις των μέτρων Α και Β συγκεντρώνονται σε αυτό τον μικρό αριθμό ανταγωνιστικών οντοτήτων με ισχυρή υφιστάμενη ικανότητα ΕΤΛ ΜΜΕ. Οι συγκεκριμένες οντότητες θα είναι επίσης οι ίδιες που θα προσπαθήσουν πιθανώς να ανταγωνιστούν με τους πελάτες μεσαίου επιπέδου.
            
         
               (143)
            
            
               Σύμφωνα με τα δεδομένα που υπολογίστηκαν από τον πάροχο, το μερίδιο αγοράς της RBS ανερχόταν σε [30-35] % κατά το 4ο τρίμηνο του 2010 (πρώτο σημείο δεδομένων) στην αγορά για εταιρείες με κύκλο εργασιών μεγαλύτερο από 25 εκατ. GBP (75). Σύμφωνα με αυτά τα δεδομένα, η RBS απώλεσε [5-10] % του μεριδίου αγοράς μεταξύ του 4ου τριμήνου του 2010 και 2ου τριμήνου του 2017 στην αγορά για ΜΜΕ με κύκλο εργασιών έως 25 εκατ. GBP (76). Ομοίως για το τμήμα της αγοράς ΜΜΕ, η Επιτροπή θεωρεί ότι η χρήση της απώλειας μεριδίου αγοράς από το τέταρτο τρίμηνο του 2011 αποτελεί πιο συνετή επιλογή έναντι της χρήσης της απώλειας μεριδίου αγοράς από το τέταρτο τρίμηνο του 2010. Η Επιτροπή σημειώνει ότι η παρατηρηθείσα απώλεια μεριδίου αγοράς της RBS για εταιρείες από το τέταρτο τρίμηνο του 2011 έως το τέταρτο τρίμηνο του 2016 ([0-5] %) συνάδει με την απώλεια μεριδίου αγοράς για τις ΜΜΕ ([0-5] %). Η παρατηρηθείσα απώλεια μεριδίου αγοράς είναι ακόμη μεγαλύτερη όταν εξετάζεται η απώλεια μεριδίου αγοράς από το τέταρτο τρίμηνο του 2011 έως το δεύτερο τρίμηνο του 2017 ([5-10]%).
            
         
               (144)
            
            
               Η Επιτροπή σημειώνει επίσης ότι οι πελάτες μεσαίου επιπέδου απαιτούν συχνά πιο σύνθετα τραπεζικά προϊόντα και μεγαλύτερη ποικιλία. Μόνο πολύ περιορισμένος αριθμός ανταγωνιστικών οντοτήτων έχει επιδείξει πραγματικό ενδιαφέρον σε αυτούς του πελάτες (77), δεδομένου ότι η πλειονότητα των οντοτήτων δεν διαθέτει την ικανότητα να αναπτύξει τα προϊόντα αυτά με κερδοφόρο τρόπο. Η Επιτροπή θεωρεί επίσης ότι είναι εύλογο να ληφθούν υπόψη οι παρατηρήσεις του ΗΒ στην αιτιολογική σκέψη 66 στοιχείο ε), σύμφωνα με τις οποίες η εκποίηση της επιχείρησης Rainbow θα είχε μικρότερο και/ή πιο αβέβαιο αντίκτυπο στον ανταγωνισμό στο τμήμα των πελατών μεσαίου επιπέδου σε σύγκριση με το τμήμα των ΜΜΕ.
            
         
               (145)
            
            
               Παρότι η στρέβλωση του ανταγωνισμού είναι πιο δύσκολο να ποσοτικοποιηθεί λόγω του έμμεσου αντικτύπου της εναλλακτικής δέσμης μέτρων στο τμήμα των πελατών μεσαίου επιπέδου, η Επιτροπή θεωρεί ότι, σε συνδυασμό με την παρατηρηθείσα απώλεια μεριδίου αγοράς, η εναλλακτική δέσμη μέτρων θα επιτύχει πιθανώς αντίκτυπο στον ανταγωνισμό για τους πελάτες μεσαίου επίπεδου τουλάχιστον ισοδύναμο με τον αντίκτυπο της εκποίησης της επιχείρησης Rainbow. Ως εκ τούτου, η Επιτροπή καταλήγει στο συμπέρασμα ότι η στρέβλωση του ανταγωνισμού αντιμετωπίζεται επίσης για τους πελάτες μεσαίου επιπέδου με τα μέτρα Α και Β.
            
         
               (146)
            
            
               Όσον αφορά τόσο τους πελάτες μεσαίου επιπέδου όσο και τους πελάτες ΜΜΕ, η εκτιμώμενη συνολική απώλεια κεφαλαίου των διαφορετικών σεναρίων μπορεί επίσης να χρησιμοποιηθεί για τη σύγκριση της ισοδυναμίας μεταξύ της εκποίησης της επιχείρησης Rainbow και της εναλλακτικής δέσμης μέτρων.
            
         
               (147)
            
            
               Η απόφαση αναδιάρθρωσης δεν περιείχε εκτίμηση του κόστους κεφαλαίου της εκποίησης της επιχείρησης Rainbow. Ωστόσο, είναι εύλογη η χρήση της εκτίμησης του κόστους κεφαλαίου την οποία θα δημιουργούσε η πώληση της επιχείρησης Rainbow αν συνεχιζόταν και την οποία οι αρχές του ΗΒ έχουν ποσοτικοποιήσει.
            
         
               (148)
            
            
               Το κόστος που έχει επωμιστεί η RBS από το 2009 προκειμένου να συμμορφωθεί με την υποχρέωση εκποίησης ανέρχεται σε [1-3] δισεκατ. GBP (78). Αυτό το κόστος περιλαμβάνει διάφορα είδη κόστους, το μεγαλύτερο εκ των οποίων είναι το κόστος τεχνολογίας για τη δημιουργία χωριστής πλατφόρμας ΤΠ για την επιχείρηση Rainbow.
            
         
               (149)
            
            
               Η άμεση απώλεια κεφαλαίου (79) της εναλλακτικής δέσμης μέτρων είναι χαμηλότερη από εκείνη που θα προέκυπτε σε περίπτωση που η εκποίηση της επιχείρησης Rainbow συνεχιζόταν. Επιπλέον, εάν προστεθεί το κόστος που έχει επωμιστεί η RBS, η εναλλακτική δέσμη μέτρων είναι σαφώς πιο δαπανηρή από ό,τι προβλεπόταν σιωπηρώς στην απόφαση αναδιάρθρωσης (80).
            
         
               (150)
            
            
               Εν κατακλείδι, αν χρησιμοποιηθεί αυτός ο δείκτης, η εναλλακτική δέσμη, όπως ισχυρίζονται οι αρχές του ΗΒ, δεν ελαφρύνει την οικονομική επιβάρυνση της RBS σε σύγκριση με αυτό που προβλεπόταν στην απόφαση αναδιάρθρωσης. Ουσιαστικά, συνεπάγεται μεγαλύτερο κόστος.
            
         
               (151)
            
            
               Ο αντίκτυπος του δείκτη CET1 μπορεί επίσης να χρησιμοποιηθεί για τη σύγκριση των διαφόρων σεναρίων. Η διαφορά μεταξύ του δείκτη CET1 και του δείκτη απώλειας κεφαλαίου είναι ότι ο πρώτος λαμβάνει επίσης υπόψη τη μείωση στα RWA: αν ένα σενάριο δημιουργεί μεγαλύτερη μείωση στα σταθμισμένα ως προς τον κίνδυνο στοιχεία ενεργητικού, έχει – για συγκεκριμένη απώλεια κεφαλαίου – λιγότερο αρνητικό αντίκτυπο στον δείκτη CET1.
            
         
               (152)
            
            
               Τα στοιχεία για τον CET1 παρασχέθηκαν από τις αρχές του ΗΒ. Από τον πίνακα 3 φαίνεται ότι ο αντίκτυπος της εναλλακτικής δέσμης μέτρων στον δείκτη CET1 είναι πιο σημαντικός. Αυτό φαίνεται να οφείλεται στο γεγονός ότι συνεπάγεται μικρότερη απώλεια στοιχείων ενεργητικού. Συνεπώς, ακόμη και αν η απώλεια κεφαλαίου είναι ελαφρώς μικρότερη, έχει ελαφρώς πιο αρνητικό αντίκτυπο στον δείκτη CET1.
            
         
               (153)
            
            
               Τα εναλλακτικά σενάρια μπορούν επίσης να συγκριθούν σε επίπεδο συνολικών στοιχείων ενεργητικού. Η αντίκτυπος της εναλλακτικής δέσμης μέτρων στα συνολικά στοιχεία ενεργητικού είναι σημαντικά μικρότερος από ό,τι στην περίπτωση της δέσμευσης εκποίησης της επιχείρησης Rainbow.
            
         
               (154)
            
            
               Η δέσμευση εκποίησης της επιχείρησης Rainbow αποσκοπούσε στην εκποίηση βιώσιμης οντότητας. Για να είναι βιώσιμη ως οντότητα, η επιχείρηση Rainbow έπρεπε να διαθέτει αρκετά προσοδοφόρα στοιχεία ενεργητικού και οι πελάτες να επωμιστούν το κόστος του μεγάλου δικτύου καταστημάτων και υποδομών της. Συνεπώς, πέρα από τα δάνεια και τις καταθέσεις ΜΜΕ, στις οποίες εστιαζόταν το μέτρο που αποσκοπούσε στην αύξηση του ανταγωνισμού στην αγορά των ΜΜΕ, η περίμετρος της επιχείρησης Rainbow περιλάμβανε επίσης μεγάλο ποσό δανείων και καταθέσεων λιανικής.
            
         
               (155)
            
            
               Η εναλλακτική δέσμη μέτρων δεν προβλέπει τη μεταφορά στοιχείων ενεργητικού λιανικής και άλλων στοιχείων ενεργητικού και απαιτήσεων που δεν αφορούν ΜΜΕ. Εστιάζεται στην επίτευξη μεταφοράς μέρους των πελατών ΜΜΕ, με τα στοιχεία ενεργητικού (δάνεια) και παθητικού (καταθέσεις) τους. Η εναλλακτική δέσμη μέτρων είναι, συνεπώς, πολύ μικρότερη όσον αφορά τα μεταφερόμενα στοιχεία ενεργητικού, ωστόσο προσπαθεί να επιτύχει παρεμφερές αποτέλεσμα στην αγορά τραπεζικής ΜΜΕ του ΗΒ.
            
         5.2.3.3.   
         Συμπέρασμα σχετικά με την ισοδυναμία της επικαιροποιημένης δέσμης μέτρων
      
   
   
               (156)
            
            
               Από την ημερομηνία της απόφασης αναδιάρθρωσης (14 Δεκεμβρίου 2009), η RBS έχει πράγματι προσπαθήσει να εκποιήσει την επιχείρηση Rainbow, όπως μαρτυρούν οι διαδοχικές διαδικασίες που δρομολογήθηκαν, ο μεγάλος αριθμός εμπλεκόμενων πόρων και ανθρώπινου δυναμικού που έχει απασχοληθεί αποκλειστικά για την εκποίηση της επιχείρησης Rainbow.
            
         
               (157)
            
            
               Σε αυτό το πλαίσιο, η RBS έχει επιβαρυνθεί με σημαντικό κόστος (ιδίως το εκτιμώμενο κόστος της προσπάθειας εκποίησης της επιχείρησης Rainbow, όπως περιγράφεται στην αιτιολογική σκέψη 148).
            
         
               (158)
            
            
               Η Επιτροπή σημειώνει επίσης ότι η εναλλακτική δέσμη μέτρων δεν φαίνεται να ελαφρύνει τις απαιτήσεις για την RBS. Από άποψη κόστους, πέρα από το κόστος που έχει ήδη επωμιστεί η RBS στο παρελθόν, η υλοποίηση της εναλλακτικής δέσμης μέτρων θα επιβάλει πρόσθετη οικονομική επιβάρυνση στην RBS. Το αθροιστικό κόστος από το 2009 θα είναι σημαντικά υψηλότερο από ό,τι αναμενόταν εμμέσως από την απόφαση αναδιάρθρωσης
            
         
               (159)
            
            
               Η εναλλακτική δέσμη μέτρων, σε συνδυασμό με τα απολεσθέντα μερίδια αγοράς, θα οδηγήσουν σε συνολική μείωση του μεριδίου αγοράς της RBS στην αγορά ΜΜΕ, η οποία θα είναι ισοδύναμη τουλάχιστον με εκείνη που προβλεπόταν στην απόφαση αναδιάρθρωσης. Συνεπώς, ο προβληματισμός ότι η πολύ μεγάλη ενίσχυση της περιόδου 2008-2009 χρησιμοποιείται από την RBS για την παγίωση ή την αύξηση του μεριδίου αγοράς της στην αγορά ΜΜΕ που παρουσιάζει ήδη συγκέντρωση θα παύσει να υφίσταται όπως θα συνέβαινε και στην περίπτωση που θα είχε υλοποιηθεί η εκποίηση της επιχείρησης Rainbow, όπως προβλεπόταν στην απόφαση αναδιάρθρωσης.
            
         
               (160)
            
            
               Ως εκ τούτου, η Επιτροπή θεωρεί ότι, για να επιτευχθεί ο επιδιωκόμενος αντίκτυπος στον ανταγωνισμό, η εναλλακτική δέσμη μέτρων είναι ισοδύναμη με την εκποίηση της επιχείρησης Rainbow.
            
         
               (161)
            
            
               Η Επιτροπή σημειώνει επίσης ότι η RBS έχει υλοποιήσει όλες τις δεσμεύσεις και τις τροποποιημένες δεσμεύσεις (εκτός από την εκποίηση της επιχείρησης Rainbow) της απόφασης αναδιάρθρωσης και της τροποποιημένης απόφασης αναδιάρθρωσης. Συνεπώς, η κοινοποιηθείσα αντικατάσταση μίας δέσμευσης εκποίησης λαμβάνει χώρα στο πλαίσιο ορθής υλοποίησης του υπόλοιπου σχεδίου αναδιάρθρωσης.
            
         6.   ΣΥΜΠΕΡΑΣΜΑ
   
   
               (162)
            
            
               Βάσει της ανωτέρω αξιολόγησης, οι αμφιβολίες της Επιτροπής σχετικά με την ισοδυναμία της εναλλακτικής δέσμης μέτρων που εκφράζονται στην απόφαση για την κίνηση της διαδικασίας έχουν αρθεί. Η τροποποίηση στις δεσμεύσεις δεν επηρεάζει το συμπέρασμα που συνήχθη στην απόφαση αναδιάρθρωσης και την τροποποιημένη απόφαση αναδιάρθρωσης και η κρατική ενίσχυση που χορηγήθηκε στην RBS θα πρέπει, συνεπώς, να κηρυχθεί συμβατή με την εσωτερική αγορά με βάση το άρθρο 107 παράγραφος 3 στοιχείο β) της ΣΛΕΕ.
            
         
               (163)
            
            
               Επιπλέον, η Επιτροπή καταλήγει στο συμπέρασμα ότι η ενδεχόμενη κρατική ενίσχυση σε δικαιούχους από την εναλλακτική δέσμη μέτρων θα πρέπει να κηρυχθεί συμβατή ως αναγκαίο μέρος των δεσμεύσεων με βάση τις οποίες τα μέτρα ενίσχυσης υπέρ της RBS κηρύσσονται συμβατά.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η αντικατάσταση της δέσμευσης εκποίησης της επιχείρησης Rainbow με την εναλλακτική δέσμη μέτρων που κοινοποίησε το Ηνωμένο Βασίλειο όσον αφορά την RBS είναι συμβατή με την εσωτερική αγορά κατά την έννοια του άρθρου 107 παράγραφος 3 στοιχείο β) της Συνθήκης. Συνεπώς, εγκρίνεται η αντικατάσταση της δέσμευσης εκποίησης της επιχείρησης Rainbow με την εναλλακτική δέσμη μέτρων.
   Άρθρο 2
   Η ενδεχόμενη κρατική ενίσχυση σε δικαιούχους της εναλλακτικής δέσμης μέτρων είναι συμβατή με την εσωτερική αγορά κατά την έννοια του άρθρου 107 παράγραφος 3 στοιχείο β) της Συνθήκης.
   Άρθρο 3
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 18 Σεπτεμβρίου 2017.
      
         
            Για την Επιτροπή
         
         Margrethe VESTAGER
         
            Μέλος της Επιτροπής
         
      
   
   
      (1)  ΕΕ C 142 της 5.5.2017, σ. 8.
   
      (2)  ΕΕ C 119 της 7.5.2010, σ. 1.
   
      (3)  Για πλήρη κατάλογο των μέτρων κρατικών ενισχύσεων που εγκρίθηκαν, βλέπε αιτιολογικές σκέψεις 31 έως 77 της απόφασης αναδιάρθρωσης.
   
      (4)  ΕΕ C 24 της 23.1.2015, σ. 4.
   
      (5)  Για επισκόπηση των τροποποιήσεων που ζητήθηκαν, βλέπε αιτιολογικές σκέψεις 27 έως 49 της τροποποιημένης απόφασης αναδιάρθρωσης.
   
      (6)  Αιτιολογική σκέψη 73 της απόφασης αναδιάρθρωσης.
   
      (7)  Σύμφωνα με την αιτιολογική σκέψη 73 της απόφασης αναδιάρθρωσης, η αγορά τραπεζικής ΜΜΕ ορίζεται ως το τμήμα της τραπεζικής αγοράς που καλύπτει εταιρείες με κύκλο εργασιών έως 25 εκατ. GBP, ενώ η αγορά τραπεζικής μεσαίου επιπέδου ορίζεται ως το τμήμα που καλύπτει εταιρείες με κύκλο εργασιών μεταξύ 25 εκατ. και 1 δισεκατ. GBP.
   
      (8)  Αιτιολογική σκέψη 93 της απόφασης αναδιάρθρωσης.
   
      (9)  Αιτιολογική σκέψη 28 και τροποποιημένες δεσμεύσεις 3.1 και 3.2 (A) του παραρτήματος I της τροποποιημένης απόφασης αναδιάρθρωσης.
   
      (10)  Βλέπε υποσημείωση 1.
   
      (11)  Αυτή η διαδικασία διερεύνησης της αγοράς περιλαμβάνει συνεντεύξεις των αρχών του ΗΒ με έξι μεγάλες ανταγωνιστικές οντότητες, 12 μικρότερες ανταγωνιστικές οντότητες και επτά ερωτηθέντες που δραστηριοποιούνται στους τομείς του επιχειρηματικού κεφαλαίου και της χρηματοοικονομικής τεχνολογίας (FinTech), καθώς τη διεξαγωγή έρευνας από την Charterhouse για λογαριασμό της RBS όσον αφορά τη συμπεριφορά μεταστροφής των πελατών εντός της περιμέτρου της W&G. Οι μεγάλες ανταγωνιστικές οντότητες ήταν οι εξής: CYBG plc, Co-op Bank, Handelsbanken, Metro Bank, Santander UK plc και TSB Bank. Οι μικρότερες ανταγωνιστικές οντότητες ήταν οι εξής: Aldermore Group plc, Allied Irish Bank, Atom Bank, Cumberland Building Society, Danske Bank, Monzo, OakNorth Bank, Paragon Bank plc, Shawbrook Bank, Starling Bank, Tesco Bank και Virgin Money. Οι ερωτηθέντες από τον τομέα του επιχειρηματικού κεφαλαίου/της χρηματοοικονομικής τεχνολογίας ήταν οι εξής: British Business Bank Investments Limited, Business Growth Fund, Funding Circle, Louise Beaumont (ανεξάρτητος εμπειρογνώμονας χρηματοοικονομικής τεχνολογίας), Iwoca, Nesta και Transferwise.
   
      (12)  Λεπτομερής περιγραφή της RBS διατίθεται στις αιτιολογικές σκέψεις 4 έως 11 της τροποποιημένης απόφασης αναδιάρθρωσης. Ορισμένα βασικά προσωρινά στοιχεία από το 2008 έως το 2016 παρουσιάζονται στις αιτιολογικές σκέψεις 7 έως 10 της απόφασης για την κίνηση της διαδικασίας.
   
      (13)  Στην παρούσα απόφαση, η Επιτροπή χρησιμοποιεί τα αποτελέσματα που δημοσίευσε η RBS στην ετήσια έκθεση και στους λογαριασμούς της για ολόκληρο το 2016.
   
      (14)  Τα RWA χρησιμεύουν ως μέτρο για τον υπολογισμό του ποσού των σταθμισμένων ως προς τον κίνδυνο στοιχείων ενεργητικού μιας τράπεζας. Αυτό το μέτρο χρησιμοποιείται για τον καθορισμό των κεφαλαιακών απαιτήσεων.
   
      (15)  Αιτιολογική σκέψη 11 της τροποποιημένης απόφασης αναδιάρθρωσης.
   
      (16)  Βασικό κεφάλαιο κατηγορίας 1 χωρίς δικαίωμα ψήφου, όπως περιγράφεται περαιτέρω στην αιτιολογική σκέψη 38 της απόφασης αναδιάρθρωσης.
   
      (17)  Δελτίο τύπου του HMT: https://www.gov.uk/government/news/government-begins-sale-of-its-shares-in-the-royal-bank-of-scotland.
   
      (18)  Δελτίο τύπου της RBS: http://otp.investis.com/clients/uk/rbs1/rns1/regulatorystory.aspx?cid=365&newsid=580941.
   
      (19)  Δελτίο τύπου της RBS: http://otp.investis.com/clients/uk/rbs1/rns1/regulatory-story.aspx?cid=365&newsid=687910.
   
      (20)  Ετήσια έκθεση και λογαριασμοί της UK Financial Investments Ltd για την περίοδο 2016/2017.
   
      (21)  Περιγράφονται στις αιτιολογικές σκέψεις 19 έως 25 της απόφασης για την κίνηση της διαδικασίας.
   
      (22)  Μη κατεστημένες χρηματοπιστωτικές οντότητες που ανταγωνίζονται επιχειρηματικά τις 4 κατεστημένες από πολλών ετών εθνικές τράπεζες οι οποίες κατέχουν το μεγαλύτερο μερίδιο αγοράς (συνδυασμένο μερίδιο αγοράς 82 % το 2015) στον τομέα των ΜΜΕ και της αγοράς τραπεζικής μεσαίου επιπέδου στο ΗΒ.
   
      (23)  Ο φορέας θα συσταθεί με στόχο τη διευκόλυνση και την εποπτεία της υλοποίησης της εναλλακτικής δέσμης μέτρων. Θα διέπεται από το «Framework and State Aid Deed» (Συμβόλαιο-πλαίσιο για τη χορήγηση κρατικής ενίσχυσης), το οποίο θα υπογραφεί μεταξύ του HTM, του φορέα και της RBS όσον αφορά τις δεσμεύσεις.
   
      (24)  Λαμβανομένων υπόψη του αρχικού κόστους κεφαλαίου, του ετήσιου κόστους υλοποίησης της εναλλακτικής δέσμης μέτρων και της απώλειας εσόδων που συνδέεται με τη μεταφορά πελατών ως αποτέλεσμα του μέτρου Β, που αντισταθμίζονται από την αποδέσμευση κεφαλαίων που συνδέονται με τους εν λόγω πελάτες.
   
      (25)  Περιγράφονται στην αιτιολογική σκέψη (37) και (38) της παρούσας απόφασης
   
      (26)  Ως «εταιρικός τρεχούμενος λογαριασμός» («ΕΤΛ») νοείται λογαριασμός που διατίθεται σε επιχειρήσεις και όχι σε ιδιώτες και ο οποίος παρέχει την ευκολία διατήρησης καταθέσεων, λήψης και διενέργειας πληρωμών με επιταγή και/ή χρεωστική κάρτα, χρήσης μηχανημάτων αυτόματων συναλλαγών (ATM) και διενέργειας τακτικών πληρωμών με εντολή άμεσης χρέωσης ή/και πάγια εντολή, ωστόσο δεν περιλαμβάνει i) λογαριασμό στον οποίο διατηρούνται καταθέσεις σε νόμισμα διαφορετικό από το επίσημο νόμισμα του Ηνωμένο Βασιλείου· ή ii) λογαριασμό στον οποίο πιστωτικά κεφάλαια διατηρούνται και αντισταθμίζονται με ενυπόθηκο χρέος ή δάνειο (εκτός από δυνατότητα υπερανάληψης)
   
      (27)  Περιγράφονται στις αιτιολογικές σκέψεις 37 και 38 της παρούσας απόφασης
   
      (28)  Κατά τρόπο παρεμφερή με τους διορισμούς που προβλέπονται σύμφωνα με την ενότητα 166 του νόμου περί χρηματοοικονομικών υπηρεσιών και χρηματαγορών του 2000.
   
      (29)  Όπως περιγράφονται στις αιτιολογικές σκέψεις 37 και 38.
   
      (30)  Η χρηματοοικονομική τεχνολογία, ή αλλιώς Fintech, είναι επιχειρηματικός κλάδος που βασίζεται στη χρήση λογισμικού για την παροχή χρηματοπιστωτικών υπηρεσιών, όπως υπηρεσίες μεταξύ ομοτίμων, υπηρεσίες με πληθοπορισμό κ.λπ.
   
      (31)  Βλέπε υποσημείωση 23.
   
      (32)  Η συνολική χρηματοδότηση για τη σύσταση και τη λειτουργία του φορέα θα ανέλθει σε 20 εκατ. GBP.
   
      (33)  Υπηρεσία η οποία υποστηρίζεται από τη Bacs Payment Schemes Limited και η οποία παρέχει τη δυνατότητα αυτόματης μεταφοράς όλων των ρυθμίσεων πληρωμής σε νέα τράπεζα και κλεισίματος υφιστάμενου λογαριασμού. Βλέπε: https://www.currentaccountswitch.co.uk
   
      (34)  Οι όροι «Rainbow» και «W&G» αναφέρονται στην ίδια επιχειρηματική περίμετρο, όπως προβλέπεται στο πρόγραμμα 2 των αναθεωρημένων όρων που προσαρτώνται στην τροποποιημένη απόφαση αναδιάρθρωσης.
   
      (35)  Ως «επιλέξιμος πελάτης» νοείται πελάτης του τμήματος της RBS που είναι γνωστό ως W&G, ο οποίος είναι ΜΜΕ
   
      (36)  […] Επιχειρηματικό απόρρητο.
   
      (37)  Οι αρχές του ΗΒ εκτίμησαν ότι το κόστος υλοποίησης θα ανέλθει σε 38 εκατ. GBP για την RBS, ενώ προέβλεψαν πρόσθετη διαρκή επιβάρυνση μείωσης κέρδους περίπου […] GBP ετησίως.
   
      (38)  Βλέπε υποσημείωση 11
   
      (39)  Ελήφθησαν παρατηρήσεις από τα εξής ενδιαφερόμενα μέρη: Santander UK plc, CYBG plc, Metro Bank plc, Aldermore Bank plc, Masthaven Bank Ltd, Paragon Bank plc, Secure Trust Bank plc, Shawbrook Bank Ltd, Virgin Money plc, OakNorth Bank Ltd, Cumberland Building Society, Tide και RBS.
   
      (40)  Έρευνα της Charterhouse για λογαριασμό της RBS στο πλαίσιο της οποίας μετράται το μερίδιο αγοράς για επιχειρήσεις με κύκλο εργασιών μεγαλύτερο από 25 εκατ. GBP.
   
      (41)  Κύρια έκθεση έρευνας αγοράς λιανικής τραπεζικής της CMA, παράρτημα A8.1-16, σχήμα 12
   
      (42)  Βλέπε επίσης αιτιολογική σκέψη 25 της απόφασης για την κίνηση της διαδικασίας.
   
      (43)  
   
      Πηγή: έρευνα επιχειρηματικής τραπεζικής της Charterhouse για το τέταρτο τρίμηνο του 2016 για τις ΜΜΕ με κύκλο εργασιών από 0-25 εκατ. GBP. Κυλιόμενα δεδομένα 12 μηνών. Δεδομένα σταθμισμένα ανά περιοχή και κύκλο εργασιών ώστε να είναι αντιπροσωπευτικά των επιχειρήσεων στη Μεγάλη Βρετανία. Εκτιμώμενο συνολικό μέγεθος αγοράς […].
   
      (44)  Βλέπε υποσημείωση 23
   
      (45)  Η τελική έκθεση έρευνας της αγοράς λιανικής τραπεζικής της CMA (9 Αυγούστου 2016): https://www.gov.uk/cma-cases/review-of-banking-for-small-and-medium-sized-businesses-smes-in-the-uk
   
      (46)  Η RBS ανέθεσε στην Charterhouse να διεξαγάγει έρευνα με επιλέξιμους πελάτες ΜΜΕ εντός της περιμέτρου της W&G με στόχο τη διερεύνηση της στάσης τους απέναντι στη μεταφορά και του αντικτύπου των κινήτρων στην πιθανότητα να προβούν σε μεταφορά. Η έρευνα εστίασε σε πελάτες επιχειρηματικής τραπεζικής, οι οποίοι αντιπροσωπεύουν το […] των […] πελατών στην περίμετρο της W&G. Η έρευνα ήταν τόσο ποσοτική (με αντιπροσωπευτικό δείγμα […] ερωτηθέντων πελατών) όσο και ποιοτική ([…] αναλυτικές συνεντεύξεις).
   
      (47)  Απάντηση της RBS στην απόφαση για την κίνηση της διαδικασίας, παράγραφος 4.12
   
      (48)  Τελική έκθεση έρευνας της αγοράς λιανικής τραπεζικής της CMA, παράγραφος 8.169
   
      (49)  Τελική έκθεση έρευνας της αγοράς λιανικής τραπεζικής της CMA, παράγραφος 17.19.
   
      (50)  Τελική έκθεση έρευνας της αγοράς λιανικής τραπεζικής της CMA, παράγραφος 17.14.
   
      (51)  Περιλαμβάνει το αρχικό κόστος κεφαλαίου ύψους 425 εκατ. GBP του Capability and Innovation Fund (αιτιολογική σκέψη 43), τη χρηματοδότηση για τη σύσταση και τη λειτουργία του φορέα ύψους 20 εκατ. GBP (υποσημείωση 31), το αρχικό κόστος κεφαλαίου του Incentivised Switching Scheme ύψους 350 εκατ. GBP (αιτιολογική σκέψη 13) και τα εκτιμώμενα λειτουργικά έξοδα για την υλοποίηση από την RBS ύψους 38 εκατ. GBP (υποσημείωση 36).
   
      (52)  Οι αρχές του ΗΒ εκτιμούν ότι η διαρκής επιβάρυνση από άποψη μείωσης κέρδους θα ανέρχεται περίπου σε […] GBP ετησίως (υποσημείωση 36).
   
      (53)  Όπως αναλύονται στην ενότητα 5.2 της παρούσας απόφασης.
   
      (54)  Αιτιολογική σκέψη 65 της τροποποιημένης απόφασης αναδιάρθρωσης.
   
      (55)  Ανακοίνωση της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων, (ΕΕ C 195 της 19.8.2009, σ. 9).
   
      (56)  Το κέρδος εκμετάλλευσης της W&G ανήλθε σε 345 εκατ. GBP το 2016, σε 431 εκατ. GBP το 2015 και σε 467 εκατ. GBP το 2014 (πηγή: ετήσιες εκθέσεις RBS με ανάλυση ανά τμήμα).
   
      (57)  Αιτιολογική σκέψη 10 της απόφασης για την κίνηση της διαδικασίας.
   
      (58)  http://investors.rbs.com/~/media/Files/R/RBS-IR/results-center/rbs-group-announcement-04-08-2017.pdf
   
      (59)  Αιτιολογική σκέψη 78 της τροποποιημένης απόφασης αναδιάρθρωσης.
   
      (60)  Αιτιολογική σκέψη 82 της τροποποιημένης απόφασης αναδιάρθρωσης.
   
      (61)  Αιτιολογική σκέψη 238 της απόφασης αναδιάρθρωσης.
   
      (62)  Αιτιολογική σκέψη 29 της τροποποιημένης απόφασης αναδιάρθρωσης.
   
      (63)  Όπως περιγράφεται λεπτομερώς στις αιτιολογικές σκέψεις 26 έως 43 της παρούσας απόφασης
   
      (64)  RBS, Lloyds Banking Group, HSBC και Barclays.
   
      (65)  Το Incentivised Switching Scheme περιγράφεται λεπτομερώς στις αιτιολογικές σκέψεις 44 έως 58 της παρούσας απόφασης.
   
      (66)  Όπως περιγράφεται στην αιτιολογική σκέψη 82 α) και την υποσημείωση 45.
   
      (67)  Όπως περιγράφονται στην αιτιολογική σκέψη 83 α).
   
      (68)  Όπως περιγράφονται στην αιτιολογική σκέψη 78.
   
      (69)  Όπως περιγράφονται στην αιτιολογική σκέψη 51.
   
      (70)  Όπως περιγράφεται στην αιτιολογική σκέψη 122 και 123 της απόφασης για την κίνηση της διαδικασίας.
   
      (71)  Οι αριθμοί εντός των αγκυλών για την εκποίηση της Rainbow και την επικαιροποιημένη εναλλακτική δέσμη μέτρων περιλαμβάνουν την απώλεια μεριδίου αγοράς από το τέταρτο τρίμηνο του 2011
   
      (72)  Οι αριθμοί εντός των αγκυλών για την εκποίηση της Rainbow και την επικαιροποιημένη εναλλακτική δέσμη μέτρων περιλαμβάνουν τις δαπάνες ύψους [1-3] δισεκατ. GBP που έχουν ήδη προκύψει.
   
      (73)  Βλέπε αιτιολογική σκέψη 68.
   
      (74)  Με βάση τα δεδομένα της έρευνας της Charterhouse που παρείχαν οι αρχές του ΗΒ (βλέπε υποσημείωση 42)
   
      (75)  Η Επιτροπή σημειώνει ότι δεν υπάρχουν διαθέσιμα χωριστά δεδομένα για το τμήμα μεσαίου επιπέδου και, συνεπώς, το μερίδιο αγοράς των πελατών με κύκλο εργασιών μεγαλύτερο από 25 εκατ. GBP χρησιμοποιείται ως δείκτης σχετικά με το μερίδιο αγοράς..
   
      (76)  Με βάση τα δεδομένα της έρευνας της Charterhouse που παρείχαν οι αρχές του ΗΒ
   
      (77)  Στο πλαίσιο των παρατηρήσεων που ελήφθησαν σε συνέχεια της απόφασης για την κίνηση της διαδικασίας
   
      (78)  Το ποσό των [1-3] δισεκατ. GBP συμφωνούσε με το πραγματικό κόστος που καταλογίστηκε στο πλαίσιο του προγράμματος της W&G από εξωτερικό σύμβουλο.
   
      (79)  Στον πίνακα 3 αναφέρεται η άμεση συνολική απώλεια κεφαλαίου των διαφόρων εναλλακτικών. Η συνολική απώλεια κεφαλαίου όταν προστίθεται το κόστος ύψους [1-3]δισεκατ. GBP το οποίο έχει ήδη επωμιστεί η RBS προσδιορίζεται μέσα σε αγκύλες.
   
      (80)  Η απόφαση αναδιάρθρωσης δεν περιείχε εκτίμηση του κόστους κεφαλαίου της εκποίησης της Rainbow. Ωστόσο, φαίνεται εύλογη η χρήση της εκτίμησης του κόστους κεφαλαίου την οποία θα δημιουργούσε η πώληση της Rainbow αν συνεχιζόταν και την οποία οι αρχές του ΗΒ έχουν ποσοτικοποιήσει. Το κόστος που έχει επωμιστεί η RBS από το 2009 προκειμένου να συμμορφωθεί με την υποχρέωση εκποίησης ανέρχεται σε [1-3] δισεκατ. GBP. Εάν συνυπολογιστεί το συνολικό κόστος ύψους [1-3] δισεκατ. GBP, η συνολική απώλεια κεφαλαίου ύψους GBP […] έως […] GBP υπερβαίνει σημαντικά το κόστος κεφαλαίου ύψους […] GBP το οποίο θα είχε δημιουργήσει η απώλεια λόγω της Rainbow.